138
Doʼana Kasukuru roonamo Katulungina KAWASANA OPU
138:1-8
1 Zaburuna Daud.
Iaku bhekusukuru i Ingkoo, E KAWASANA OPU, tee mpuu-mpuuna incaku.
Iaku bhekulaguaka manga lagu kapujia to Ingkoo i aroana manga malaaʼekati.
2 Iaku bhekusuju tee kusomba kupoaro i Bhanuamu momangkilo
tee kusukuru poose kupuji saromu
roonamo kaasimu molagina tee umembali utoparacaea,
sababuna Ingkoo padhamo ususuaka saromu tee janjimu alabhi minaaka i opeopeapo uka.
3 I eona kugora, Ingkoo ulawaniaku,
tee Ingkoo upekatangka incaku tee kakaamu.
4 Bhari-bharia raja i alamu bheapuji Ingkoo, e KAWASANA OPU,
roonamo manga incia padhamo arangoa manga janji ipakawaakamu.
5 Manga incia bhealaguaka opea mopadhana ipewauna KAWASANA OPU
roonamo amaoge o kamuliangina KAWASANA OPU.
6 Moomini KAWASANA OPU sumai amalanga, maka Incia akamata mia momaidhiidhi,
sainamo mia mosombo akamatea minaaka i karidhoana.
7 Moomini kudhadhi i nuncana kanarakaa,
Ingkoo upotaangiaka dhadhiku;
Ingkoo upaulu limamu to ubhali pamuruna manga musuku,
tee o lima kaanamu mopasalaamatiaku.
8 KAWASANA OPU bheapamando haejatina to dhadhiku;
E KAWASANA OPU, kaasimu abakaa saʼumurua;
bholi uunto upewau sagala giu mopadhana ipewaumu to uumatimu.