28
KAWASANA OPU o Peulusaku
28:1-9
1 Zaburuna Daud.
E KAWASANA OPU, gununa bhatuku, i Ingkoomo kugora!
Bholi utaroakaaku,
roonamo ande Ingkoo inda umaheruakaaku,
iaku mboomo mia mosapona i nuncana liana koburu.
2 Perangoia iemaniku
wakutuuna kupekee kuemani tulungi i Ingkoo,
wakutuuna kuangka limaku tee kudoʼa
kupoaro i tampamu momangkilo mpuu.
3 Ande uhukumuaku bholi upapobhawa-bhawaaku tee mia madhaki,
tee bholi upapobhawa-bhawaaku tee manga mia mopewauna madhaki,
mopogauna amalape i manga sabhangkana,
maka i nuncana ngangarandana abukeaka kadhaki.
4 +Hukumua manga incia apokana mboomo pewauna manga incia,
apokana mboomo feʼelina manga momadhakina.
Hukumua manga incia mboomo opea ipewauna limana,
pambuliakea to manga incia opea mopadhana ipewauna.
5 Roonamo manga incia inda afaduliakea o opea ikarajaana KAWASANA OPU,
tee uka manga hali maoge mopadhana ipewauna.
KAWASANA OPU bheapatobhata manga incia tee inda apabhangua pendua.
6 Atopujimo KAWASANA OPU
roonamo Incia padhamo aperangoi o opea iemaniku.
7 KAWASANA OPU o kakaaku tee katangkesiku,
totona incaku aparacaea i Incia, tee atulungiaku.
Incaku akaunde-unde,
tee laguku kusukuru i Incia.
8 KAWASANA OPU satotuuna o kakaana uumatina,
Incia o bente kasalaamatina to mia ilantina.
9 Pasalaamatia o uumatimu,
barakatia pewauamu karomu.
Umembalimo gembalana, tee ubhawea saʼumurua.
+ 28:4 Wah. 22:12.