11
KAWASANA OPU Tampana Peulusa
11:1-7
1 To kapalana molaguna. Zaburuna Daud.
Iaku kupeulu i KAWASANA OPU;
inda tee faʼedana upogau tee iaku,
"Pasalaamatimea o karomu mboomo manu-manu mopolakana i gunu.
2 Roonamo mia madhaki apekangkanamo panana
tee apasa matana panana
to apana mia momakatena incana i tampa momalalanda.
3 Ande o tuturana raʼeatina atopahancuru,
mia mobanara inda amembali apewau opeopea."
4 KAWASANA OPU dhaangia i nuncana Baitulla momangkilo,
kauncuramakana KAWASANA OPU dhaangia i sorogaa.
Incia atiliki maanusia
tee amataua sabhara ipewauna manga incia.
5 KAWASANA OPU auji mia mobanara tee mia madhaki,
Incia abanci mia mopewauna kasega.
6 Incia bheapadhaangia balaa to mia madhaki tee apasapoakea tee waa morore tee walera,
tee ngalu imangauaka siitumo to kahukumuna mia madhaki.
7 Sababuna KAWASANA OPU aʼadili,
Incia amaasiaka kabanara.
Mia momakatena incana bheakamata tee bheamatau Incia.