52
Kahukumuna to Mia Madhaki
52:1-11
1 To kapalana molaguna.
Lagu kaadharina Daud,
2 +wakutuuna Doʼeg, miana Edom sumai, aumba apokawa tee Saul tee apaumbaaka ande o Daud akawamo i bhanuana Abimelekh.
3 E mia mobarani, pokia ingkoo usomboaka kadhakimiu?
Kaasina Kawasana Opu sadhaadhaana to saʼumurua!
4 Saeo ingkoo uhaejati to upanarakaa mia sagaanana.
Pogaumu amatadha mboomo piso motowinto,
e mia pande pekagau!
5 Ingkoo ulabhi upeelu momadhakina tee inda upeelu momalapena,
labhi upeelu kagau-gau minaaka i upogauaka kabanara.
Sela
6 Ingkoo usanaa upekapii incana mia tee manga pogaumu,
e pande pekagau!
7 Maka o Aulataʼala bheapahancuruko to saʼumurua.
Incia bheasoroko tee apalimbako minaaka i mbooresamu,
tee adhikako i nuncana duniana mia mate.
Sela
8 Akamata incia sumai, mia mobanara bheamaeka tee amente,
kasiimpo apotawaikiko,
9 Manga incia apogau, "Siitumo mia moindana moemanina peulusa i Kawasana Opu,
tabeana soo atangkaaka karangkaeana motaralabhi-labhi,
tee apahancuru mia mosagaanana to apekatangka karona."
10 Maka, iaku sii mboomo puuna zaitun mosuburu
i nuncana bhanuana Aulataʼala.
Iaku kuparacaea tee kaasina molagina Aulataʼala
to saʼumurua.
11 Iaku sadiamo kusukuru i Ingkoo saʼumurua
rampaakanamo opea ipewaumu.
Iaku bhekuharapu i saromu i aroana manga mia mosaalihi
sababuna saromu amalape.
+ 52:2 1Sa. 22:9-10.