33
Manga Kapujia to KAWASANA OPU Isombana Miana Israel
33:1-22
1 Sambo-sambomo rampaakanamo KAWASANA OPU, e manga mia mobanara!
Alaengamo mia momakatena incana apuji KAWASANA OPU.
2 Emanimo sukuru i KAWASANA OPU tee umagasiaaka kecapi!
Laguakea o lagu kapujia to Incia tee umagasiaakea gambusu sapulu taliana.
3 Laguakea to Incia saangu lagu bhaau!
Tikia pekalape o gambusumu, tee usambo-sambomo!
4 Firimanina KAWASANA OPU sumai abanara,
tee bhari-bharia ikarajaana abukutiiakea ande Incia amembali atoparacaea.
5 Incia amaasiaka kabanara tee kaʼadili,
saangua alamu abukeaka kaasina molagina.
6 Minaaka i firimanina KAWASANA OPU o laiana apamembalia,
tee minaaka i poinuncana, bhari-bharia giu i laiana apadhaangiaia.
7 Incia arombusaka uwena tawo mboomo arombusaka uwe i nuncana gusi,
tee mboomo andalaoge adhikaia i nuncana bendunga.
8 Taroakamo saangua alamu amaeka i KAWASANA OPU,
tee taroakamo bhari-bharia mia i nuncana dunia atungku i Incia.
9 Roonamo Incia afirimani sabutuna bhari-bharia amembali;
ande Incia adhawu parinta sabutuna bhari-bharia adhaangia tee amatangka.
10 KAWASANA OPU apabatala opea ifikirina manga lipu,
tee apanainda opea ihaejatiakana manga incia.
11 Maka o haejatina KAWASANA OPU sadhaadhaa saʼumurua,
tee o isikadina amatangka saʼumurua zamani.
12 Amasanaamo mpuu o lipu mosombana KAWASANA OPU apamembalia Aulataʼalana,
amasanaamo mpuu uumati ipilina to mopotibhaakana tinaurakana.
13 KAWASANA OPU apentiro minaaka i sorogaa,
tee akamata bhari-bharia maanusia.
14 Minaaka i kauncuramakana, Incia atiliki
bhari-bharia momboorena i dunia.
15 KAWASANA OPU mopebhanguina incana bhari-bharia maanusia,
KAWASANA OPU mokamatana bhari-bharia ipewauna manga incia.
16 Samia raja inda atopasalaamati minaaka i kabharina suludaduna,
samia tantara mobarani inda bheasalaamati minaaka i kakaana.
17 Ajarana potimbea inda amembali atotangkaaka to kasalaamati,
Moomini amakaa mpuu, o ajara inda amembali manga pasalaamati.
18 Satotuuna, KAWASANA OPU afaduliaka manga mia momaekaia,
tee moharapuakana kaasina molagina
19 to mopasalaamatina manga incia minaaka i mate,
tee apakande manga incia i wakutuuna umbaana balaana kaara.
20 Incamami aharapuaka katulungina KAWASANA OPU,
Incia motulungina ingkita tee Incia amembali katangkesita.
21 Roonamo Incia o incata akaunde-unde,
rampaakanamo ingkita taparacaea i sarona momangkilona.
22 E KAWASANA OPU, taroakamo kaasimu molagina sadhaadhaa to ingkami
apokana tee opea mopadhana iharapumami i Ingkoo.