145
Lagu Kapujia to Kalapena KAWASANA OPU
145:1-21
1 Lagu kapujiana Daud.
E Aulataʼalaku, e Raja, iaku bhekupekalangako,
tee bhekupuji saromu to saʼumurua.
2 Saesaeo bhekupujiko,
tee bhekumuliangia o saromu to saʼumurua.
3 Tapanamo kalanga o KAWASANA OPU tee alaenga mpuu atopuji!
Inda bhari-bharia sifatuna momaoge amembali amaʼanaia maanusia.
4 Manga mancuana bheapuji opea mopadhana ikarajaamu i manga anana sakawana bhari-bharia siwuluna amataua,
tee bheapogauaka ande Ingkoo momakaana.
5 Manga incia apakoleleaka kaogesamu momuliana
tee pewaumu inda momentela bhekufikiria i nuncana ngangarandaku.
6 Mia bheapetulatulaaka manga ipewaumu momakaana,
tee bhekupakoleleaka kaogesamu.
7 Manga incia bheakaunde-undeaka kaogesana saromu roonamo pewaumu momalape,
tee bheasambo-sambo roonamo kabanaramu.
8 KAWASANA OPU sumai abukeaka kaasi tee rahumati.
Incia asabara mpuu tee o kaasina molagina amaoge.
9 KAWASANA OPU sumai amalape i bhari-bharia mia,
tee rahumatina to bhari-bharia mahaluku mopadhana ipadhaangiana.
10 Bhari-bharia ipadhaangiamu sumai bheasukuru i Ingkoo, e KAWASANA OPU,
tee bhari-bharia mia mosaalihi bheapujiko.
11 Manga incia bheapogauaka kamuliangina pamarintamu,
tee apetulatulaaka kakaamu,
12 sabutuna o maanusia amataua o kaogesana manga pewaumu,
tee kamuliangina pamarintamu amalanga.
13 Pamarintamu o pamarinta mobakaa,
tee o kuasamu asadhaadhaa to saʼumurua.
KAWASANA OPU amembali atoparacaea i nuncana bhari-bharia janjina
tee bhari-bharia ipewauna abukeaka rahumati.
14 KAWASANA OPU atulungi bhari-bharia mia monarakaa,
tee apekatangka bhari-bharia mia motungku.
15 Bhari-bharia matana mia aantaantagiko,
tee Ingkoo uka udhawua kinande akawa wakutuuna.
16 Ingkoo ubungkale limamu,
tee upadhaangiaaka opea ipeeluna bhari-bharia mahaluku mokoinyawa.
17 KAWASANA OPU abanara i bhari-bharia dhalana,
amalape tee abukeaka rahumati.
18 KAWASANA OPU atulungi bhari-bharia mia mogorana i Incia,
bhari-bharia mia mogorana i Incia i nuncana kabanara.
19 Incia apadhaangiakea bhari-bharia ifaraluuna mia momaekana i Incia;
Incia uka arangoa o pekeena manga incia tee apasalaamatia.
20 KAWASANA OPU ajagani bhari-bharia mia momaasiakea,
maka Incia apabinasa bhari-bharia mia madhaki.
21 Iaku bhekupuji KAWASANA OPU,
tee bhari-bharia mahaluku bheapuji sarona momangkilo to saʼumurua.