95
Horomati tee Taʼatia Kawasana Opu
95:1-11
1 Mai tasambo-samboaka to KAWASANA OPU!
Mai tasambo-sambo tee takaunde-unde to gunu bhatu kasalaamatita!
2 Mai tapoaro i aroana tee taemani sukuru,
tee tasambo-sambo to Incia tee talaguakea lagu kapujia!
3 Roonamo KAWASANA OPU o Aulataʼala momaoge,
tee Incia o Raja momaoge mokuasaina bhari-bharia dewa.
4 Manga tampa momandala mpuu i alamu adhaangia i nuncana limana,
tee manga lolona gunu uka o pewauana.
5 Incia mokuasaina tawo, roonamo Incia mopadhaangiaia,
tee ati uka, o angkana limana.
6 Mai tasuju tasomba Incia,
tasuju i aroana KAWASANA OPU mopadhaangiana ingkita.
7 Roonamo Inciamo o Aulataʼalata,
tee ingkita o uumati idhambaakana,
tee o gulumana dumba igembalaakana limana.
Eo sii ande urango suarana,
8 +bholimo umentagali mboomo i Meriba,
tee mboomo wakutuuna i Masa, i tana matuu,
9 wakutuuna o opu-opuamiu acobaiaku
tee aujiaku moomini manga incia padhamo akamata opea ikarajaaku.
10 Pata pulu tao o kangengena kumarika manga mia incia sumai.
Firimaniku, "Manga incia o lipu mosaladhala,
tee inda aose parintaku."
11 Rampaakanamo sumai, Iaku kupotunda i nuncana pamuruku,
"Manga incia inda bheapesua i tampana poniuntoa mopadhana ijanjiakaku to manga incia, siitumo i Kanaan."
+ 95:8 Limb. 17:1-7.