26
Doʼana Aemani Apabanarea KAWASANA OPU
26:1-12
1 Zaburuna Daud.
E KAWASANA OPU, ewaakaaku
roonamo kudhadhi i nuncana kakatena totona incaku.
Iaku kuparacaea i KAWASANA OPU
tee inda kusindoli.
2 Parakisaaku, e KAWASANA OPU, tee ucobaaku,
ujimea o baatiniku tee ngangarandaku.
3 Satotuuna, kaasimu molagina dhaangia i aroaku,
tee kudhadhi i nuncana kabanaramu.
4 Iaku inda kuuncura tee mia pande gau-gau,
atawa kuposabhangka tee mia munaafiki.
5 Iaku kubanci poromusakaana mia mopewauna kadhaki,
tee kumendeu kuuncura tee mia mokodosa.
6 Iaku kubhanui limaku to tandana inda kusala,
kasiimpo kubulilingi tampana tunuana kurubanimu, e KAWASANA OPU,
7 to kulaguaka manga kabhanti kasukuru to Aulataʼala tee suara makaa,
tee kupetulatulaaka bhari-bharia pewaumu inda momentela.
8 E KAWASANA OPU, iaku kumaasiakea o bhanua mbooresamu,
tampana kamuliangimu amboore.
9 Bholi uala inyawaku mboomo uala inyawana manga mia mokodosa,
tee bholi uala dhadhiku mboomo uala dhadhina pande pekamatena mia.
10 I nuncana limana dhaangia tee haejati madhaki,
tee i lima kaanana atarima doina kasogo.
11 Maka iaku bhekudhadhi tee kakatena totona incaku.
Pasalaamatiaku tee umaasiakaaku.
12 Sii-sii kuʼamanimo minaaka i bhari-bharia balaa,
sumaimo iaku bhekupuji KAWASANA OPU i nuncana poromusakaana uumatina.