98
Wakutuuna Pasalaamatia Amakasumo
98:1-9
1 Zaburu.
Laguakamo lagu bhaau to KAWASANA OPU
roonamo Incia padhamo apewau manga giu inda momentela;
kasalaamati padhamo akarajaaia lima kaanana,
siitumo o lima kaanana momangkilo.
2 KAWASANA OPU apakoleleaka kasalaamatina;
Incia apaumbaaka kaʼadilina i aroana matana manga lipu.
3 Incia audhania o kaasina molagina tee akeniaka pojanjiana inda momabhotu
to siwuluna Israel.
Saangua dunia padhamo akamatea
o kasalaamati minaaka i Aulataʼalata.
4 Sambo-sambomo to KAWASANA OPU, e saangua dunia!
Kaunde-undemo tee usambo-sambomo, tee ulaguakamea manga lagu kapujia!
5 Laguakamea o lagu kapujia to KAWASANA OPU,
poose umagasiaakea tee kecapi tee suara momandii,
6 tee torompe tee sangkakala tee suara momandii.
Sambo-sambomo i aroana Raja, siitumo o KAWASANA OPU!
7 Taroakamo o tawo akanduu-nduu tee bhari-bharia modhaangiana i nuncana,
tee uka o dunia tee bhari-bharia mombooresia.
8 Taroakamo manga umala asambo-sambo,
tee manga gunu alagu apobhawa-bhawa roonamo akaunde-unde
9 i aroana KAWASANA OPU
roonamo Incia aumba to ahaakimu dunia.
Incia bheahaakimu alamu tee kabanara,
tee ahaakimu manga lipu tee kaʼadili.