78
Kalapena Kawasana Opu tee Miana Israel Mokodosa
78:1-72
1 Lagu kaadharina Asaf.
E lipuku, rangoa o kaadhariku,
taaia o talingamu tee opea ipogauakaku.
2 +Iaku bhekubungkale ngangaku to kupakawaaka ibarati,
tee bhekupogauaka manga pogau rahasia modhaangiana minaaka i zamani piamo itu,
3 siitumo manga giu mopadhana irangomami tee imataumami,
tee mopadhana ipetulatulaakana manga opu-opuamami.
4 Ingkami inda bhetabuniakea minaaka i anaanana manga incia,
maka ingkami bhetapetulatulaakea i siwuluna sapadhana ingkami
manga kapujia to KAWASANA OPU tee kakaana,
tee manga giu inda momentela mopadhana ipewauna.
5 Incia padhamo apakawaaka tuturana to siwuluna Yakub,
tee apatotapuaka Hukumuna Taurati i tanga-tangana miana Israel.
Incia atumpu manga opu-opuata to aadhariakea i anana manga incia
6 mamudhaakana o siwulu bhemoumbana amataua,
siitumo manga anaana bhemolaahirina naile itu.
Kasiimpo manga incia uka bheaumba
tee apetulatulaakea i anana manga incia.
7 Tee mboo sumai manga incia bheadhika kaparacaeana i Aulataʼala,
tee inda amalinguaka opea ipewauna Aulataʼala,
maka ataʼatia manga parintana;
8 tee bholi mboomo opu-opuana miana Israel,
adorohaka tee aewangiaku,
siitumo opu-opuana tee ngangarandana inda atotapu i Aulataʼala,
tee manga incia inda ataʼatia.
9 Miana Efraim mokoewangaakana pana sumai,
abhalili tee apalai i eona potimbea.
10 Manga incia inda akenia pekatangka o pojanjiana tee Aulataʼala,
tee amendeu aose hukumuna.
11 Manga incia amalinguakea opea mopadhana ikarajaana Kawasana Opu
tee amalinguaka manga giu inda momentela mopadhana ipakamataakana to manga incia.
12 +I aroana opu-opuana manga incia, Aulataʼala apewau giu inda momentela,
i atina Zoan i Tana Mesir.
13 +Incia aweta tawo tee ataroakea manga incia apolimba,
tee o uwe apekakatea mboomo rindi.
14 +Wakutuuna pontanga eo manga incia atondaia apapooseakea tee taʼina ngalu,
tee wakutuuna malo manga incia apapooseakea tee caheana waa.
15 +Incia aweta manga bhatu i tana matuu,
tee adhawua manga asumpu ataralabhi-labhi, mboomo minaaka i andalaoge.
16 Incia apalimba uwe minaaka i bhatu,
sabutuna o uwe sumai asiwulu mboomo umala.
17 Maka manga incia dhaangiapo uka torotorosu akodosa
tee adorohaka i Momalangana i tana matuu.
18 +Manga incia acobai Aulataʼala i nuncana ngangarandana
tee atuntu kinande ipeeluna apokana tee nawusuuna.
19 Manga incia aewangi Aulataʼala tee apogau,
"Amembali buaka o Aulataʼala apasiapu kinande i tana matuu?
20 Atotuumo ande o bhatu abhebhea sabutuna apidhiaka uwe
tee manga umala apasiwulua tee alua,
maka amembali buaka Incia manga dhawuaka roti,
atawa amembali buaka Incia apasiapu dagi to uumatina?"
21 Sabutuna o KAWASANA OPU apamuru wakutuuna arango giu incia sumai;
waa morore akangkanai uumatina Yakub,
tee o pamuruna ahandamo mpuu to miana Israel,
22 roonamo manga incia inda aʼiimani i Aulataʼala
tee inda aparacaea ande Incia bhemopasalaamatina manga incia.
23 Maka Incia adhawu parintana to laiana,
tee abungkale manga bhambana sorogaa;
24 +Incia apasapo waona manna* mamudhaakana manga incia amembali akande,
tee mboo sumai Incia adhawuaka to manga incia o gandum minaaka i sorogaa.
25 Maanusia akande rotina malaaʼekati;
Aulataʼala adhawuaka manga incia kinande motaralabhi-labhi.
26 Incia atowii ngaluna timbu i laiana,
tee atowii ngaluna salata tee kuasana;
27 Incia apasapo waona dagi mboomo ngawu o kabharina,
tee manu-manu mboomo kabharina bhone i tawo.
28 Incia apakotibu manga manu-manu sumai i tanga-tangana pokemaana,
i saripina mbooresana manga incia.
29 Kasiimpo manga incia akande sakawana amambosu mpuu,
roonamo Aulataʼala padhamo adhawuakea opea ipeeluna manga incia apokana tee nawusuuna.
30 Maka indapo uka manga incia atumpu incana,
siitumo tangasaana o kinande dhaangiapo i nuncana ngangana manga incia,
31 pamuruna Aulataʼala aumba tee abhali manga incia
tee ahobuti inyawana manga jampina manga incia,
tee apekamate manga ana mangurana Israel.
32 Moomini mboo sumai, manga incia sadhaadhaa akodosa,
manga incia inda aparacaea tee manga giu inda momentela mopadhana ipewauna.
33 Rampaakanamo sumai, Kawasana Opu apekamate manga incia mboomo sampearo tahela poinunca,
tee o dhadhina manga incia apepadhaia i nuncana balaa motomaeka mokawana inda inamu-namu.
34 Siitumo ande Incia apekamate sagaa minaaka i manga incia, siimpomo manga incia apeeloa;
manga incia atobamo tee abhalili apeelo Aulataʼala tee mpuu-mpuuna incana.
35 Manga incia audhania ande o Aulataʼala gunu bhatuna manga incia,
tee o Aulataʼala Momalanga motolosina manga incia.
36 Maka manga incia atipu Aulataʼala tee ngangana,
tee agau-gaua tee dhelana manga incia.
37 Ngangarandana manga incia inda atotapu i Aulataʼala;
manga incia inda akeniaka janjina.
38 Maka roonamo Incia amaasiaka uumatina,
sumaimo Aulataʼala aʼamponi kasalahana manga incia tee inda apabinasea.
Sampe Incia uka amenturu ataangi amarana,
tee inda apalimba pamuruna.
39 Incia amataua ande o maanusia inda abakaa,
manga incia mboomo ngalu molalo tee inda ambuli pendua.
40 Manga incia amenturu mpuu adorohaka tee Aulataʼala,
tee apekaporo incana i tana matuu.
41 Dhaangia pia mpearo manga incia acobai Aulataʼala,
tee apekaporo incana Momangkilona, Aulataʼala isombana miana Israel.
42 Manga incia inda audhania o kuasana,
tee inda audhania i wakutuuna Incia atolosi manga incia minaaka i bhalina;
43 i wakutuuna Incia apewau manga tanda inda momentela i Tana Mesir,
tee manga muuzizati i atina Zoan.
44 +Aulataʼala abhalii manga umala apamembalia raa,
mboo sumai uka tee manga siwuluna uwe,
sabutuna manga miana Mesir inda amembali asumpua.
45 +Incia aumbaaka gulumana lale mosampa to mopepadhaina manga incia,
tee aumbaaka barakaka to mopahancuruna manga incia.
46 +Incia adhawuaka hasilina timpuana manga incia mamudhaakana akandea o ulo-ulo,
tee o hasilina kanguleana bukuna manga incia to akandea kabhoro.
47 +Incia apahancuru puuna angguruna manga incia tee wao bhatu,
tee manga puuna arana manga incia tee alona esi.
48 Incia ataroaka o gulumana binatana manga incia akangkanaia waona bhatu,
tee o gulumana kadhambaakana manga incia akangkanaia bherese.
49 Aulataʼala arambasaka pamuruna mokarore-rore to manga incia;
amarana, lumbuna incana, tee kapiina incana,
mboomo sarombonga malaaʼekati moumbana to mopacilakana manga incia.
50 Aulataʼala ataroakea o pamuruna akarore-rore,
tee inda ajoli-joli manga incia mamudhaakana atopabinasa,
maka o inyawana manga incia apasaraakea i panyaki imateaka.
51 +Incia apekamate bhari-bharia ana umane tumpe i Mesir,
siitumo bhaa-bhaana o kakaana manga incia i pokemaa i Tana Ham.
52 +Maka o uumatina karona abhawea alimba mboomo dumba.
Incia atonda uumatina i tana matuu mboomo gulumana kadhambaaka.
53 +Incia akapalai uumatina sakawana asalaamati, sabutuna o uumatina inda amaeka;
sainamo musuna atanggalamu i nuncana tawo.
54 +Incia abhawa uumatina sakawana i tanana momangkilo,
i gunu incia siimo, mopadhana ipokawaakana tee lima kaanana.
55 Incia uka apadhencu manga lipu mosagaanana minaaka i aroana uumatina,
kasiimpo apapodhawu-dhawuakea tee kaʼukuru o lipu tinaurakana sumai to manga incia,
tee ataroaka manga lipuna Israel ambooresi kemana manga musuna.
56 Maka manga incia acobai Aulataʼala Momalanga,
tee adorohaka i Incia.
Manga incia inda aosea o parintana,
57 tee manga incia inda ataʼati tee ahianati pojanjiana tee Aulataʼala mboomo opu-opuana;
manga incia inda amembali atotangkaaka mboomo pana mobengko.
58 Manga incia apamembali Aulataʼala aʼamara tee tampana momalanga to apasombaaka kurubani;
manga incia apamembali Aulataʼala akaura-ura tee manga patuna dewana.
59 Wakutuuna o Aulataʼala arango giu incia sumai, Incia apamuru,
tee amendeu atarima miana Israel sampeampearo!
60 Incia amendeumo amboore i tampana mbooresana i Silo,†
siitumo o Kema Momangkilo, tampana mbooresana i tanga-tangana maanusia.
61 Incia ataroakea o sorongana pojanjiana atotaangi,
tee o tanda kamuliangina amandawu i limana bhali.‡
62 Incia ataroaka musu apekamate uumatina tee hancu,
tee apawoa amarana i uumatina karona.
63 Manga ana umane momangurana manga incia akandea waa
sabutuna inda atorango o laguna kawia to manga kabuabua.
64 Manga imamuna manga incia amateaka ewanga,
tee manga iaiarona imamu sumai inda atangisi umanena.
65 Kasiimpo abhangumo o KAWASANA OPU mboomo mia siimpo mobhanguna mokole,
mboomo jampi asambo-sambo sapadhana asumpu angguru.
66 Incia apewau manga bhalina apalaiaka karona;
Incia apewau manga incia amaea saʼumurua.
67 Incia amendeu siwuluna Yusuf
tee inda apili sukuna Efraim;
68 maka Incia apili sukuna Yuda,
siitumo Gunu Sion imaasiakana.
69 Incia apabhangu tampana momangkilo mboomo kalangana laiana,
tee mboomo alamu, momatangka to saʼumurua.
70 Aulataʼala apili Daud, o bhatuana,
tee aalea wakutuuna incia tangasaana ajagani gulumana dumba.
71 Aulataʼala aala Daud minaaka i karajaana awulu manga dumba mopadudu sumai
tee apamembalia mogembalaakana siwuluna Yakub,
siitumo o miana Israel, uumatina tee tinaurakana.
72 Tee karelana totona incana o Daud agembalaaka uumatina,
tee kakidhana incia amataua tuaapa o carana akapalai manga incia.
+ 78:2 Mat. 13:35. + 78:12 Limb. 7:8--12:32. + 78:13 Limb. 14:21-22. + 78:14 Limb. 13:21-22. + 78:15 Limb. 17:1-7. + 78:18 Limb. 16:2-15. + 78:24 Yah. 6:31. * 78:24 manna: Kinande idhawuakana Aulataʼala to miana Israel ipasapona i tana matuu saesaeo. Kamata Limb. 16:2-15. + 78:44 Limb. 7:17-21. + 78:45 Limb. 8:1-6; 8:20-24. + 78:46 Limb. 10:12-15. + 78:47 Limb. 9:22-25. + 78:51 Limb. 12:29. + 78:52 Limb. 13:17-22. + 78:53 Limb. 14:26-28. + 78:54 Limb. 15:17. † 78:60 Silo: Tampana to Kema Momangkilo wakutuu bhaa-bhaana miana Israel apesua i Tana Kanaan, wakutuuna Baitulla indapo atopakakaro i Yerusalem. ‡ 78:61 tanda kamuliangina: Giu incia sii apogauaka tee asusuaka wakutuuna sorongana pojanjiana Kawasana Opu arampasia miana Filistin.