4
Rua Pulu Pata Mia Mancuana tee Pata Mbaa Mahaluku
4:1-11
1 Kasiimpo, iaku kukamata saangu bhamba atobungkale i sorogaa, tee o suara mopadhana irangoku i piamo itu, apogau tee iaku mboomo onina sangkakala, pogauna, "Penemo iwe sii, Iaku bhekususuakako manga giu bhemomembalina naile itu." 2 +Wakutuu incia sumai uka akuasaiaku Rohina Aulataʼala, kasiimpo kukamata saangu kauncuramaka i sorogaa, tee dhaangia samia o mia mouncurana i bhawona kauncuramaka incia sumai. 3 Rouna mia incia sumai akocahea mboomo tundu yaspis tee tundu sardis, tee saangu ntorouwe mokowaranaana mboomo zamrud mobulilingina kauncuramaka sumai. 4 I saripina kauncuramaka sumai dhaangia rua pulu pata angu kauncuramaka mosagaanana, tee i bhawona manga kauncuramaka sumai auncuramikia rua pulu pata mia manga mancuana. Manga incia apake pakea maputi tee mahakota bulawa i bhaana. 5 +Minaaka i kauncuramaka sumai apokilati o bhibhito tee suarana bherese mopogunturi. Dhaangia uka pitu angu oboro mororena i aroana kauncuramaka sumai, siitumo pitu angua Rohina Aulataʼala. 6 ++I aroana kauncuramaka sumai dhaangia saangu tawo motokamatana mboomo kaca tee arara mboomo kristal.
I tanga-tangana kauncuramaka sumai abulilingia pata mbaa mahaluku mobukeakana tee mata i aroa tee i talikuna. 7 Mahaluku mobhaa-bhaana o bhanguna mboomo singa, mahaluku i rua mbaana mboomo anana sapi, mahaluku i talu mbaana o rouna mboomo maanusia, tee o mahaluku i pata mbaana mboomo manu-manu bunia motangasaana mopolaka. 8 +Pata mbaaia mahaluku sumai sumbesumbere akopani nama angu, sainamo i saripina tee i weta i nuncana abukeaka mata. Malo eona manga incia inda aunto apogau,
"Amangkilo, amangkilo, amangkilomo
o Aulataʼala, Kawasana Opu Mokokuasana Mpuu,
modhaangiana i zamani i piamo itu, modhaangiana sii-sii, tee bhemodhaangiana saʼumurua."
9 Wakutuuna pata mbaaia mahaluku sumai alaguaka lagu kapujia tee adhawuaka kahoromati tee kasukuru to Incia mouncurana i bhawona kauncuramaka tee modhadhina saʼumurua sumai, 10 rua pulu pata miaia mancuana sii asujumo i aroana Incia mouncurana i bhawona kauncuramaka, tee asomba Incia modhadhina saʼumurua sumai. Kasiimpo manga incia adhika mahakotana samia-samia i aroana kauncuramaka sumai apoose apogau,
11 "E Aulataʼala, e Kawasana Opumami, Ingkoo ulaenga
utarima kahoromati, kamuliangi, tee kuasa.
Roonamo Ingkoomo mopadhaangiana sagala giu,
tee minaaka i kapeeluamu uka bhari-bharia sumai adhaangia
tee atopadhaangia."
+ 4:2 Yeh. 1:26-28; 10:1. + 4:5 Limb. 19:16; Yeh. 1:13; Zak. 4:2; Wah. 1:4; 8:5; 11:19; 16:18. + 4:6 Yeh. 1:22. + 4:6 Yeh. 1:5-10; 10:14. + 4:8 Yes. 6:2-3; Yeh. 1:8; 10:12.