3
Nabii Yahya Mopapebhahona Manga Mia Motoba
3:1-12
(Mrk. 1:1-8; Luk. 3:3-9,15-17; Yah. 1:19-28)
1 Wakutuu incia sumai aumbamo Nabii Yahya mopapebhahona manga mia motoba. Incia apakawaaka lele minaaka i Aulataʼala to manga mia i Tana Matuuna Yudea, koonina, 2 +"Tobamo, roonamo amakasumo Pamarintana Aulataʼala!" 3 Inciamo ipogauakana Nabii Yesaya wakutuuna incia apogau,
"Atorango suarana mia mokagora-gorana i tana matuu,
'Pasiapuakea o dhala to Kawasana Opu!
Pekakatea o dhala bheilaloina!' "
4 Pakeana Nabii Yahya atokarajaa minaaka i buluna unta tee o kamandana minaaka i kuli. Sainamo kinandena minaaka i kabhoro tee golana uwanina koo.* 5 Kasiimpo aumbamo manga mia bhari minaaka i Yerusalem, minaaka i saangua Tana Yudea, tee minaaka i sakaaratea Umala Yordan to apokawaakea. 6 Manga incia aʼakui dosana tee apapebhahoa Nabii Yahya i Umala Yordan.
7 Wakutuuna Nabii Yahya akamata abhari manga mia minaaka i rua rombongana agama Yahudi isarongiaaka rombongana Farisi† tee uka Saduki‡ aumba uka to atopapebhaho, incia apogaumo, "E ingkomiu mboomo feʼelina ulo! Incema mopaumbakomiu ande umembali upalai minaaka i amarana Aulataʼala bhemoumbana? 8 Sumaimo ingkomiu ukobhake momalape to bukutiina utobamo 9 +tee bholimo upogau i nuncana ngangarandamiu kooni, 'Iaku kubebasi minaaka i kahukumuna Kawasana Opu roonamo Nabii Ibrahim dhaangiapo opuaku!' Soʼalina ingkomiu o siwuluna Nabii Ibrahim mencuana opeopea, roonamo kupogau tee ingkomiu, Aulataʼala amembali apadhaangia anaana to Ibrahim minaaka i manga bhatu sii. 10 +Sii-sii o ndamu atopasiapumo i kulesena kau. Bhari-bharia puuna kau inda mokobhakena malape bheatopale tee atobhanaka i nuncana waa. 11 Iaku kupapebhahokomiu tee uwe to bukutiina ingkomiu utobamo, maka dhaangia bhemoumbana sapadhana iaku momalangana kuasana minaaka i iaku, to kubungkale sandalina uka iaku inda kulaenga. Incia bheapapebhahokomiu tee Rohina Aulataʼala Momangkilo tee waa§ mamudhaakana ingkomiu umangkilo minaaka i dosamiu. 12 Katepi dhaangia i limana tee Incia bheapekangkilo tampana papogaana ompolena gandum. Gandum bhearombusakea i nuncana kampirina, maka bhari-bharia kulina bheatunua i waa inda momate."
Isa Apapebhahoa Nabii Yahya
3:13-17
(Mrk. 1:9-11; Luk. 3:21-22; Yah. 1:32-34)
13 Kasiimpo aumbamo Isa minaaka i Galilea aporope i Umala Yordan. Iwe sumai Incia apokawa tee Nabii Yahya tee aemani to apapebhahoa. 14 Maka o Yahya aʼusaha amendeu aose opea iemanina Isa tee apogau, "Satotuuna tabeana iaku mofaraluuna bheupapebhahoaku, maka apokia Ingkoo moumbana i iaku?" 15 Apogaumo Isa, "Inda apokia giu incia sumai atokarajaa roonamo tapewau mboo sii rampaakanamo bhari-bharia o peeluana Aulataʼala." Sarangona opea ipogauakana sumai, Nabii Yahya uka aose opea ipogauakana Isa. 16 Sapadhana apapebhahoa, Isa alimbamo minaaka i uwe. Wakutuu incia sumai uka o laiana atobungkale tee Incia akamatamo Rohina Aulataʼala Momangkilo asapo mboomo manu-manu jarajara i bhawona. 17 +Kasiimpo atorangomo suara minaaka i sorogaa mopogauna, "Siimo o Anaku imaasiakaku tee Inciamo ipeeluku."
+ 3:2 Mat. 4:17; Mrk. 1:15. * 3:4 Kananeana dhadhina Nabii Yahya apokana mboo kananeana Nabii Ilyas i zamani mangenge. † 3:7 rombongana Farisi: Rombongana Farisi saangu rombongana agama Yahudi mosadiana mopotaangiakana bhari-bharia parintana Nabii Musa tee uka opea iranganina opuana manga miana Yahudi. Bhari-bharia Hukumuna Taurati tee adatina opuana tabeana atoose mpuu-mpuu. ‡ 3:7 Saduki: Rombongana Saduki dhaangia saangu rombongana kapalana agama Yahudi. Manga incia soo aparacaea tee lima boku bhaa-bhaana i Pojanjia Mangenge isarongiaka Kitabi Taurati iburina Nabii Musa, maka inda aparacaea tee manga kitabina nabii mosagaanana. Manga incia inda aparacaea maanusia bheadhadhi pendua sapadhana amate. Kamata Mrk. 12:18-27. + 3:9 Yah. 8:33. + 3:10 Mat. 7:19. § 3:11 I aeati incia sii, waa amembali gambarana Aulataʼala, siitumo Incia amembali apekangkilo mia minaaka i manga dosana, mboomo uka o waa akoguna to apekangkilo bulawa minaaka i manga zatu mosagaanana. + 3:17 Bhaa. 22:2; Zab. 2:7; Yes. 42:1; Mat. 12:18; 17:5; Luk. 9:35.