16
Kahamba minaaka i Jamaʼa i Korintus to Mia Mosaalihi i Yerusalem
16:1-4
1 +Sii-sii to pokaiana tee doi bheihambaakamiu to manga witinaimiu saʼagama, iaku kupaumbakomiu mamudhaakana upewaua apokana tee opea mopadhana isusuakaku to manga jamaʼa i Poropinsi Galatia. 2 Saʼahadi-saʼahadi bhari-bharikomiu tabeana udhikaia sagaa o doi mopadhana ipotibhaakamiu minaaka i peeloamiu, mamudhaakana indamo uka urombusaka doimiu wakutuuna kuumba. 3 Jadi sakawaku iwe siitu, iaku bhekutumpu manga mia iabhimiu molaengana to mobhawana kahambamiu i Yerusalem, tee kupapoosea tee sura iburiku naile itu. 4 Tee ande o giu incia sumai amalape, sumaimo iaku uka bhekulingka kupoose tee manga incia.
Haejatina Paul
16:5-9
5 +Iaku bhekuumba i tampamiu minaaka i Poropinsi Makedonia* roonamo iaku dhaangiamo tee haejatiku to kumbeliki Makedonia porikana. 6 Aipomo bhekumboore tee ingkomiu inda amangenge, tee koroo kangengena bulaana kagarimea sabutuna ingkomiu umembali uhambaaku to kupalausaka lingkaaku. 7 Roonamo iaku kumendeu kuleongikomiu soo sabantaramea, maka kuharapu kumboore amangenge tee ingkomiu ande aundaakaaku Kawasana Opu. 8 +Maka iaku dhaangiapo bhekumboore i kota Efesus sakawana i eona raraeana Pentakosta,† 9 roonamo iwe sii dhaangiapo abhari o kalalesa to manga karajaa mokofaʼeda, moomini abhari uka o mia mobhaliaku.
Pia Angu Kasamea
16:10-18
10 +Ande o Timotius aumba i tampamiu, upepagomea pekalape mamudhaakana incia inda anamisi kaeka wakutuuna amboore tee ingkomiu, roonamo incia akarajaa to Kawasana Opu mboomo iaku. 11 Jadi bholi dhaangia o mia mopandaʼentea, maka uhambea mamudhaakana asalaamati wakutuuna apalausaka lingkaana, tee mamudhaakana incia uka amembali aumba to apokawaakaaku, roonamo iaku kuantagi umbaana Timotius tee manga witinai mosagaanana.
12 Sainamo to witinaita mokosaroakana Apolos,‡ dhaangiamo pia mpearo kuemania mamudhaakana incia apobhawa tee manga witinai mosagaanana to aleongikomiu. Maka incia amendeupo aumba sii-sii, tee incia dhaangiapo bheapeelo kalalesa momalape to aleongikomiu.
13 Ingkomiu tabeana upengkaanaka tee amatangka o iimanimiu i nuncana udhadhi umembali mia moparacaeana Isa Al Masi. Pemingkuimiu tabeana abarani tee usadhaadhaa umatangka. 14 Bhari-bharia ipewaumiu, tabeana upewaua tee kaasi.
15 +E manga witinaiku, ingkomiu umataua o kadhaangiana Stefanas tee manga mia momboorena i nuncana bhanuana, siitumo manga mia mobhaa-bhaana motobana i Poropinsi Akhaya,§ tee uka manga incia padhamo aala kambotu to alaianiaka uumatina Aulataʼala mosaalihi. Rampaakanamo sumai kuemani mpuu tee ingkomiu, 16 mamudhaakana utaʼati manga mia mboo sumai, tee uka uose bhari-bharia mia mokarajaana tee kanguleana bukuna mboomo mia molaianina Isa Al Masi Oputa Momalanga. 17 Iaku kukaunde-unde tee umbaana Stefanas, Fortunatus tee Akhaius, roonamo manga incia mobholosikomiu. 18 Manga incia apatanangi ngangarandaku tee ngangarandamiu. Rampaakanamo sumai ingkomiu tabeana uharagaangia manga mia mboo sumai.
Manga Jamaʼa i Poropinsi Asia Alamboko Salamuna to Jamaʼa i Korintus
16:19-24
19 Manga jamaʼa i Poropinsi Asia alamboko salamuna to ingkomiu. Akila tee Priskila* tee jamaʼa modhaangiana i bhanuana manga incia, alamboko uka salamuna mobukeakana kaasi i nuncana sarona Kawasana Opu to ingkomiu. 20 Bhari-bharia witinai saʼagama uka iwe sii alamboko salamuna to ingkomiu. Tee sapadhana ubaca sura incia sii, ingkomiu tabeana uposalasalamumo podho-podho ingkomiu tee abukeaka kaasi mboomo uumatina mosaalihi.
21 Iaku o Paul, kupakawaaka salamu iburiku tee limaku karoku.
22 Ande dhaangia o mia inda momaasiakana Oputa Momalanga, taroakamo incia amembaliaka mia mototunda! E Kawasana Opu, umbamo!†
23 Rahumatina Isa Al Masi Oputa Momalanga apoose tee bhari-bharikomiu.
24 Kaasiku apoose tee ingkomiu bhari-bharikomiu i nuncana sarona Isa Al Masi. Aamin.
+ 16:1 Rom. 15:25-26. + 16:5 Tul. 19:21. * 16:5 Poropinsi Makedonia: Saangu poropinsi imbooresina manga miana Yunani. Ibu kotana siitumo Tesalonika. Miana Karasiteni i Makedonia arela adhawu sumbangana to mia mosaalihi i Yerusalem. (Kamatea 2Kor. 8:1-4). + 16:8 Im. 23:15-21; Kap. 16:9-11; Tul. 19:8-10. † 16:8 eona raraeana Pentakosta: Eona raraeana miana Yahudi motoraraeaakana i lima pulu eo sapadhana Paska. + 16:10 1Kor. 4:17. ‡ 16:12 Apolos: Mia mominaakana i Aleksandria momakidhana mpuu i nuncana manga urusana Kitabi Momangkilo. Incia adharia Akwila tee Priskila (Kamata Tul. 18:24-28). Incia dhaangia tee moosea i nuncana jamaʼa i Korintus (Kamata 1Kor. 1:12). + 16:15 1Kor. 1:16. § 16:15 Poropinsi Akhaya: I nuncana Poropinsi Akhaya dhaangia o ibu kota mokosaroakana Korintus, siitumo tampana jamaʼa motarimana sura incia sii minaaka i Paul. Kota incia sii alabhi atohoromati minaaka i manga kota mosagaanana modhaangiana i Akhaya. Rampaakanamo sumai i nuncana Kitabi Momangkilo sadia apake saro Poropinsi Akhaya to pokaiana tee Korintus. * 16:19 Akila tee Priskila: Umane tee bhawinena sii apokawa tee Paul i kota Korintus i tampana mbooresana manga incia i piamo itu. Manga incia ahamba Paul i nuncana alaiani Kawasana Opu tee uka o sabhangkana akarajaa tenda i kota Korintus (Kamata Tul. 18:2-5). Maka wakutuuna o sura incia sii aburia Paul, manga incia ambooremo i kota Efesus tee adhaangiamo o jamaʼana moporomusakana i bhanuana manga incia (Kamata Rom. 16:3-5). † 16:22 E Kawasana Opu, umbamo!: I nuncana pogau Aram, "Maranata!"