127
Rahumatina Kawasana Opu Auwalina Kasalaamati
127:1-5
1 Lagu ziarana Sulaiman.
Ande mencuana KAWASANA OPU mopakarona bhanua,
asia-siamo kangulena mia mopakaroa.
Ande mencuana KAWASANA OPU mojaganina kota,
asia-siamo manga suludadu mojagania.
2 Asia-siamo ubhangu saeona,
tee ukarajaa torotorosu inda uunto-unto sakawana pontanga malo,
tee ukande kinande ipotibhaakamu minaaka i kanguleana bukumu tee ulilaho;
roonamo Aulataʼala adhawu mia imaasiakana i wakutuuna akole.
3 Satotuuna ana umane sumai o rahumati minaaka i KAWASANA OPU,
tee o antona kadhuma satotuuna saangu fahala.
4 Mboomo anana pana i limana samia suludadu,
mboo sumaimo manga ana umane i wakutuuna amangura.
5 Amasanaamo mia mopabukena
dhingkanana panana tee anana pana.
Incia inda bheapotibhaaka kaea,
wakutuuna apogau tee manga musuna i bhambana lawa kota.