59
Doʼa Emaniana Mamudhaakana Tasalaamati minaaka i Manga Musu
59:1-18
1 +To kapalana molaguna.
Mboomo lagu: Bholi upahancuru. Zaburuna Daud, siitumo wakutuuna Raja Saul atumpu mia to alibu bhanuana Daud tee ahaejati to apekamatea.
2 E Aulataʼalaku, rambasakaaku minaaka i manga musuku,
jaganiaku minaaka i manga mia moewangiaku.
3 Rambasakaaku minaaka i manga mia mopewauna kadhaki,
tee pasalaamatiaku minaaka i pande pekamatena mia.
4 Kamatea, manga incia aopo tee aantagiaku kulalo mamudhaakana amembali apekamateaku,
manga mia makaa aporomusaka to aewangiaku,
garaaka iaku inda kupewau kasalaha,
tee uka inda kupewau dosa, e KAWASANA OPU.
5 Moomini inda dhaangia o kasalahaku,
manga incia abuntuli tee amakanu aewangiaku.
Bhangumo, upokawaakaaku tee ukamata kadhaangiaku!
6 E KAWASANA OPU, Ingkoo Aulataʼalana saangua alamu isombana miana Israel.
Maasangia ubhangumo to uhukumu bhari-bharia lipu!
Bholi umaasi i bhari-bharia mia mopewauna kadhaki tee pande hianati.
Sela
7 I wakutuuna konowia manga incia ambulimo,
tee akaolu-olu mboomo mantoa mobulilingina kota.
8 Kamatea, ngangana manga incia apekasindiri!
Dhelana manga incia mboomo ewanga momatadha,
roonamo manga pande hianati afikiri, "Inda dhaangia manga rangona!"
9 Maka Ingkoo, upotawaiki manga incia, e KAWASANA OPU,
Ingkoo uele-ele bhari-bharia lipu.
10 E kakaaku, iaku bhekuantagiko;
roonamo Ingkoo, e Aulataʼala, satotuuna o kota benteku.
11 Aulataʼala i nuncana kaasi molagina bhemopokawaakaaku,
tee bheataroakaaku kukamata manga musuku atotalo.
12 Bholi upekamate manga incia mamudhaakana lipuku inda amalingu;
maka tee kuasamu upapogaa-gaaia
tee pakotibumea manga incia, e Aulataʼala, peulusamami!
13 Roonamo dosa minaaka i muncuna tee pogau ibhoasakana dhelana,
taroakamo manga incia atorako i nuncana kasombona.
Roonamo katunda tee kagau-gau ibhoasakana manga incia,
14 pabinasamea i nuncana amaramu;
pabinasamea sampe amapupu.
Tee mboo sumai, mia bheamataua ande Kawasana Opu aparintangi lipuna Israel,
tee uka bhari-bharia lipu i dunia.
Sela
15 I wakutuuna konowia manga incia ambulimo,
tee akaolu-olu mboomo mantoa atiingi kota.
16 Manga incia apekalingka-lingka apeelo kinandena,
tee akaolu-olu ande inda amambosu.
17 Maka iaku bhekulaguaka kuasamu,
i saeona iaku bhekusambo-sambo roonamo kaasimu molagina,
sababuna Ingkoo mboomo bente mojaganiaku
tee tampana peulusaku i wakutuuna kanarakaaku.
18 E kakaaku, i Ingkoomo iaku bhekulaguaka manga lagu kapujia,
roonamo Ingkoomo, e Aulataʼala, benteku mojaganiaku,
Kawasana Opu momaasiakaaku.
+ 59:1 1Sa. 19:11.