31
Amani i Nuncana Limana Aulataʼala
31:1-25
1 To kapalana molaguna. Zaburuna Daud.
2 E KAWASANA OPU, Ingkoomo peulusaku,
bholi utaroakaaku kutopekaea.
Pasalaamatiaku roonamo kaʼadilimu.
3 Perangoiaku,
tee rambasakaaku pekadhei!
Umembalimo gunu bhatu to tampana peulusaku,
mboomo bentena potaangia mopasalaamatiaku.
4 Satotuuna, Ingkoomo gunu bhatuku tee bentena potaangiaku.
Rampaakanamo saromu, kapalaikiaku tee utondaaku.
5 Rambasakaaku minaaka i katapu
itaana musu to arakoaka iaku
roonamo Ingkoomo peulusaku.
6 +I nuncana limamu kupasaraakaaka inyawaku.
Ingkoo padhamo upasalaamatiaku e KAWASANA OPU, Aulataʼala momembalina motoparacaea.
7 Iaku kubanci manga mia mosombana barahala mosia-sia;
maka iaku samia kuparacaea i KAWASANA OPU.
8 Iaku bhekusambo-sambo tee kukaunde-unde roonamo kaasimu molagina,
sababuna Ingkoo ukamata kanarakaaku
tee umatau kasukaraku.
9 Ingkoo inda upasaraakaaku i limana musu,
maka Ingkoo upakakaro aeku i tampa momalalesa.
10 E KAWASANA OPU, maasiakaakupo
roonamo iaku i nuncana kasukara,
mataku amandala roonamo kutangi,
badaku tee inyawaku anarakaa.
11 Dhadhiku atopadha i nuncana kaporona inca,
umuruku atopadha roonamo kupeenci;
kakaaku aila roonamo kasalahaku,
tee manga bukuku amapuromo.
12 I aroana bhari-bharia bhaliku, iaku kumembali giu ipotawaakana manga incia,
tee uka manga sarimbanuaku.
Iaku kumembali giu imingkiriaka to manga sampomatauku,
tee manga mia mokamataaku i dhala apalaiakaaku.
13 Iaku kutomalinguaka mboomo mia mate,
iaku kumembali mboomo bara momapasa.
14 Iaku kurango mia abhari apokamuntuiakaku,
kamingkiri* adhaangia i bhari-bharia rope!
Manga incia apomufakati to abhaliaku,
tee ahaejati to apekamateaku.
15 Maka iaku kuparacaeako, e KAWASANA OPU,
sababuna iaku kupogau, "Ingkoomo Aulataʼala isombaku!"
16 Dhadhiku dhaangia i nuncana limamu,
rambasakaaku minaaka i limana manga musuku
tee minaaka i manga mia mopajereaku.
17 Taroakamo o caheana roumu akangkanai bhatuamu sii,
tee upasalaamatiaku roonamo kaasimu molagina.
18 E KAWASANA OPU, bholi utaroakea manga musuku apekaeaaku
roonamo iaku kugora i Ingkoo.
Taroakamo manga mia madhaki apotibhaaka kaea,
tee taroakamo manga incia asapo i duniana mia mate tee inda tee uuʼuuna.
19 Soncongia o muncuna manga pande gau-gau,
mohinana tee momangkatuna mia mobanara;
manga incia asombo tee apekahina.
20 Tapanamo kabhari o kalapemu
mopadhana ipasiapuakamu to manga mia momaekako,
tee ipewaumu to manga mia mopeuluna i Ingkoo,
i aroana maanusia!
21 Ingkoo ubuniaka manga incia i nuncana peulusana kuasamu
minaaka i mia mosahimuakana manga incia.
Ingkoo ujagani manga incia i nuncana mbooresamu
minaaka i manga mia moraeakana manga incia.
22 Atopujimo KAWASANA OPU
roonamo inda amentela mpuu kaasina molagina mopadhana isusuakana to iaku
wakutuuna kumaseke mboomo kota motolibu.
23 Roonamo kubingu, kusarongia,
"Kutopadhencumo minaaka i aroamu."
Maka satotuuna Ingkoo urangoa iemaniku
wakutuuna kugora kuemani tulungi i Ingkoo.
24 Maasiakea o KAWASANA OPU,
e bhari-bharia mia mosaalihi!
KAWASANA OPU ajagani mia motaʼati
maka Incia ahukumu totuu-totuu o mia mosombo.
25 Pekakaaia tee upekatangkea o incamu,
e bhari-bharia mia moharapuna i KAWASANA OPU!
+ 31:6 Luk. 23:46. * 31:14 kamingkiri: Kadhaangiana mia monamisina karona amaeka mpuu tee ameri.