34
I nuncana Kajaganina KAWASANA OPU
34:1-23
1 +Zaburuna Daud, wakutuuna incia apara-para amagila i aroana Abimelekh, sabutuna incia atopadhencu, kasiimpo alingka.
2 Iaku bhekupuji KAWASANA OPU sadia,
tee inda kuunto-unto kupuji Incia.
3 Iaku kubangga roonamo opea ipewauna KAWASANA OPU,
maasangia manga mia motopisaki arangoa tee akaunde-unde.
4 Maimo tapobhawa-bhawa tamuliangi sarona KAWASANA OPU,
tee maimo tapobhawa-bhawaaka tapekalanga sarona!
5 Iaku kudoʼa i KAWASANA OPU, tee Incia alawaniaku,
tee arambasakaaku minaaka i bhari-bharia kaekaku.
6 Mia motontona Incia bheakocahea o rouna,
tee inda bheamaea.
7 Mia motopisaki sii agora, tee o KAWASANA OPU aperangoia
tee apasalaamatia minaaka i bhari-bharia balaa.
8 Malaaʼekatina KAWASANA OPU abulilingi tee ajagani mia momaekaia,
tee arambasaka manga incia minaaka i kasukara.
9 +Namisimea tee ukamatamea tapanamo kalapena o KAWASANA OPU sumai!
Amasanaamo o mia mopeuluna i Incia.
10 Maekamo i KAWASANA OPU, e ingkomiu manga uumatina momangkilo,
roonamo inda bheadhaangia ikakurangaakana manga mia momaekana i Incia.
11 Manga singa momangura amalute tee amaara,
maka manga mia mopeelona KAWASANA OPU inda bheakakurangaaka manga giu momalape.
12 Maimo e manga anaana, perangoiaku!
Iaku bhekuadhariakakomiu umaeka i KAWASANA OPU.
13 +Incema mopeeluna dhadhi masanaa,
tee mopeeluna umuru marambe, mamudhaakana amembali aniʼimati manga giu malape?
14 Jagania o dhelamu minaaka i momadhakina,
tee o bhiwimu minaaka i manga pogau mopekagau.
15 Pekaridho minaaka i giu momadhaki, tee upewaumo manga giu momalape.
Peelomo kaʼamani tee kakaana bukumu tee uʼusahamo upomalape.
16 KAWASANA OPU atiliki manga mia mobanara,
tee aperangoia ande agora aemani tulungi.
17 KAWASANA OPU amusui manga mia mopewauna kadhaki
samatena manga incia, KAWASANA OPU apewau bhari-bharia mia amalinguaka manga mia madhaki sumai.
18 Wakutuuna manga mia mobanara agora, KAWASANA OPU aperangoia,
tee arambasakea manga minaaka i bhari-bharia kanarakaana.
19 KAWASANA OPU apomakasu tee manga mia momaidhiidhina incana,
Incia apasalaamati mia momatena akalana.
20 Mia mobanara abhari o kanarakaana,
maka o KAWASANA OPU arambasakea minaaka i bhari-bharia sumai.
21 +KAWASANA OPU ajagani bhari-bharia bukuna,
inda saangu uka momakatuna.
22 Giu madhaki bheapekamate mia madhaki,
tee o mia mobancina mia mobanara bheatohukumu.
23 KAWASANA OPU apasalaamati manga bhatuana,
tee bhari-bharia mia mopeuluna i Incia
inda bheatohukumu.
+ 34:1 1Sa. 21:13-15. + 34:9 1Ptr. 2:3. + 34:13 1Ptr. 3:10-12. + 34:21 Yah. 19:36.