132
Raja Daud tee Kota Sion, Ipilina KAWASANA OPU
132:1-18
1 Laguna ziara.
E KAWASANA OPU, maasangia uudhani Daud,
tee bhari-bharia kanarakaana inamisina.
2 Incia padhamo aposumpa i KAWASANA OPU,
tee ajanji i Aulataʼala Momakaa isombana Yakub,
3 "Satotuuna, iaku inda bhekupesua i nuncana kema mbooresaku
atawa kukole i kolemaku;
4 Satotuuna inda bhekutokole
atawa amangkoo mataku
5 ande indapo kupotibhaaka tampa to KAWASANA OPU,
tee saangu mbooresa to Aulataʼala Momakaa isombana Yakub."
6 Satotuuna, ingkita padhamo tarangoa o pokaiana tee Sorongana Pojanjia* sumai i Bait Lahim,
tee padhamo tapotibhaakea i Tana Yaar.†
7 Maimo talingkaaka i mbooresana i Yerusalem!
Maimo tasuju tee tasombaia i aroana kauncuramakana.
8 E KAWASANA OPU, pekadheimo ulingka i tampa mbooresamu,
tee upobhawa tee Soronga Pojanjia, tandana Ingkoo ukokuasa.
9 Maasangia manga imamu sadia apewau kabanara,
tee taroakamo manga mia mosaalihi asambo-sambo tee akaunde-unde.
10 Roonamo Daud, o bhatuamu,
bholi umendeua o raja mopadhana ilantimu.
11 KAWASANA OPU padhamo aposumpa mpuu-mpuu tee Daud,
tee Incia inda bheamalinguaka opea ijanjiakana,
"Samia anamu minaaka i karomu
bhekupamembalia raja."
12 Ande manga anamu akeniakea mpuu-mpuu o pojanjiaku
tee ataʼatia manga parinta bheiadhariakaku to manga incia,
sumaimo manga opu-opuana uka bheamembali raja
sakawana saʼumurua."
13 KAWASANA OPU padhamo apili Sion,
tee gauna apamembalia tampana mbooresana.
14 "Siimo mbooresaku sakawana saʼumurua,
Iwe siimo bhekumboore roonamo kupeelua.
15 Iaku bhekudhawuakea bhaku motaralabhi-labhi,
tee bhekupekambosuakea tee roti manga mia misikini.
16 Manga imamuna Yerusalem bheasusuaka kasalaamati moumbana minaaka i Iaku,
tee manga mia mosaalihi bheasambo-sambo tee akaunde-unde.
17 Iwe sumakomo bhekuangka siwuluna Daud;
Iaku bhekupamembali o siwuluna aparinta sakawana saʼumurua mboomo sulu momainawana torosu.
18 Manga musuna bhekupekaeaia,
maka incia, bhekupakanaakea mahakota bhemokakila-kila i bhaana."
* 132:6 Sorongana Pojanjia: Sorongana kau motandaina umbaana Aulataʼala i tanga-tangana uumatina tee amembali tampana to adhika rua katongkana bhatu mokoantona sapulu firimanina Aulataʼala idhawuakana i Nabii Musa (kamata Limb. 20:1-17; 31:18). † 132:6 tapotibhaakea i Tana Yaar: Zaburu incia sii apogauaka kajadia wakutuuna Daud amembali raja tee abhawa Soronga Pojanjia minaaka i Tana Yaar sakawana i Yerusalem.