15
Laguna Manga Incia Mokanana
15:1-4
1 Kasiimpo iaku kukamata saangu tanda momaoge inda momentela i laiana. Dhaangia pitu mia o malaaʼekati moumbaakana pitu angu balaa kapadhaa. Balaamo incia sii bhemomembalina kapadhaana pamuruna Aulataʼala.
2 Sapadhana sumai iaku kukamatamo saangu giu mboomo tawo minaaka i kaca mopojalona tee waa. Tee kukamata uka manga mia mopadhana motalona Binata Masega sumai tee patuna tee nomorona sarona akabhale-bhale i bhiwina tawo incia sumai. Manga incia akeni kecapi mopadhana idhawuakana Aulataʼala 3 +tee alaguaka laguna Nabii Musa, bhatuana Aulataʼala, tee laguna Anana Dumba sumai. Mboo sii o laguna,
"E Aulataʼala, e Kawasana Opu Mokokuasana Mpuu,
Tapanamo kaoge tee inda amentela bhari-bharia ipewaumu!
E Rajana bhari-bharia lipu,
aʼadili tee abanara bhari-bharia dhalamu!
4 +Incema buaka inda momaekana tee Ingkoo,
tee inda momuliangina saromu, e Kawasana Opu?
Tangkanamo Ingkoo Momangkilona;
Bhari-bharia lipu bheaumba
tee asomba i aroamu,
roonamo bhari-bharia ipewaumu abanara tee atokamatamo i dunia."
Pitu Mia Malaaʼekati tee Pitu Angu Mangko Pamuruna Aulataʼala
15:5-8
5 +Sapadhana sumai iaku kukamatamo uka Baitulla i sorogaa atobungkalemo, siitumo Kema Mangkilona Aulataʼala. 6 Minaaka i Baitulla sumai alimbamo pitu mia malaaʼekati mobhawana pitu angua balaa sumai. Manga incia apake kae lenan maputi momangkilo tee mokosilo, tee i badana manga incia uka apake salenda minaaka i bulawa. 7 Sala sambaa minaaka i pata mbaa mahaluku sumai adhawuaka pitu angu mangko bulawa i pitu miaia malaaʼekati sumai. Pitu angu mangko bulawa abukeaka pamuruna Aulataʼala, siitumo Aulataʼala modhadhina saʼumurua. 8 +Baitulla sumai asalibumbungia ombuna kamuliangina Aulataʼala tee kuasana. Inda dhaangia o mia momembalina mopesuana i nuncana Baitulla sumai ande indapo pitu angua balaa minaaka i pitu miaia malaaʼekati sumai amapupu.
+ 15:3 Limb. 15:1. + 15:4 Zab. 86:9; Yer. 10:7. + 15:5 Limb. 38:21. + 15:8 Limb. 40:34; 1Ra. 8:10-11; 2Taw. 5:13-14; Yes. 6:4.