97
KAWASANA OPU o Raja Momaoge
97:1-12
1 KAWASANA OPU o Raja! Taroakamo alamu akaunde-unde;
taroakamo o pulo-pulo mobhari sumai akaunde-unde!
2 Taʼina ngalu tee kalalanda abulilingi KAWASANA OPU,
kabanara tee kaʼadili amembali polandakana kauncuramakana.
3 Waa arore i aroana,
apekangau manga bhali i saripina.
4 Manga bhibhitona asuluwi alamu,
tee o dunia akamatamea tee arengku.
5 Manga gunu arere mboomo taru i aroana KAWASANA OPU,
i aroana Aulataʼalana saangua alamu.
6 Laiana apakoleleaka kabanarana,
tee bhari-bharia lipu akamata kamuliangina.
7 Bhari-bharia mia mosombana barahala bheatopekaea,
siitumo manga incia mosomboakana karona roonamo barahalana;
bhari-bharia dewa bheasuju tee asomba i aroana Kawasana Opu.
8 Raʼeatina Sion akaunde-unde tee manga kampo modhaangiana i Tana Yuda uka amasanaa,
wakutuuna arango kambotumu, e KAWASANA OPU.
9 Ingkoomo, e KAWASANA OPU, Momalangana i bhawona saangua alamu;
Ingkoo utomuliangi mpuu alabhi minaaka i bhari-bharia dewa.
10 E ingkomiu momaasiakana KAWASANA OPU, bancimea o kadhaki!
Sababuna KAWASANA OPU ajagani dhadhina uumatina mosaalihi,
tee arambasakea manga incia minaaka i limana mia madhaki.
11 Kainawa asuluwi mia mobanara,
tee o kasanaa to mia momakatena incana.
12 E manga mia mobanara, kaunde-undemo roonamo KAWASANA OPU,
tee usukurumo to sarona momangkilo.