119
Amasanaamo Mia Moosena Hukumuna KAWASANA OPU*†
119:1-176
1 Amasanaamo mia modhadhina inda tee kasalahana,
tee adhadhi aose hukumuna KAWASANA OPU.
2 Amasanaamo mia moosena manga tuturana,
mopeeloa tee mpuu-mpuuna incana,
3 tee inda apewau kadhaki,
maka adhadhi aose manga dhalana.
4 Manga kasameamu padhamo upatotapuakea,
mamudhaakana atokeniaka mpuu-mpuu.
5 Maasangia o bhengkalaku amatangka
mamudhaakana kuosea mpuu-mpuu manga katotapumu!
6 Sumaimo, iaku inda bhekupotibhaaka kaea
ande iaku kuperangoi bhari-bharia parintamu.
7 Iaku bhekusukuru i Ingkoo tee kakatena totona incaku
wakutuuna kupengkaadhariaka manga tuturamu mobanara
8 Iaku bhekukeniakea mpuu-mpuu manga katotapumu,
bholi sampeampearo ubholiaku.
9 Tee opea o mia mangura ajagani pemingkuina mamudhaakana sadhaadhaa amangkilo?
Ajagania alaloi pemingkuina apokana tee firimanimu.
10 Iaku kupeeloko tee mpuu-mpuuna incaku;
bholi utaroakaaku kusaladhala minaaka i parintamu.
11 Firimanimu kudhikaia i nuncana ngangarandaku
mamudhaakana inda kukodosa tee Ingkoo.
12 Bhari-bharia kapujia to Ingkoo, e KAWASANA OPU!
Adhariakaaku manga katotapumu.
13 Tee bhiwiku kupetulatulaaka
bhari-bharia tutura ibhoasakamu.
14 Iaku kukaunde-unde kuose manga tuturamu,
mboomo mokopewauaakana sagala giuna harataa.
15 Iaku bhekufikiria mpuu-mpuu manga kasameamu,
tee bhekukamatea manga dhalamu.
16 Iaku bhekukaunde-unde roonamo manga katotapumu,
tee inda bhekumalinguakea o firimanimu.
17 Pewaumo giu malape i bhatuamu mamudhaakana sadhaadhaa kudhadhi,
tee bhekukeniakea mpuu-mpuu o firimanimu.
18 Bungkalea o mataku mamudhaakana bhekukamata
manga giu inda momentela minaaka i hukumumu.
19 Iaku samia dhaga i dunia sii,
bholi ubuniakea o parintamu minaaka i karoku.
20 Incaku amapii roonamo sadia kupemeliliaka manga tuturamu.
21 Ingkoo ugorampangi manga mia mosombo, siitumo manga mia mototunda,
mosaladhalana minaaka i parintamu.
22 Pekaridhoakaaku minaaka i kaele-ele tee kahinana manga incia,
roonamo kuose manga tuturamu.
23 Moomini manga kaogesa apomufakati to aewangiaku,
bhatuamu sii bheafikiria mpuu-mpuu manga katotapumu.
24 Manga tuturamu amembali kapeeluku
tee amembali monaasehatiaku.
25 Inyawaku apika tee ngawu roonamo kumatalo;
padhadhiaku apokana tee firimanimu.
26 Iaku padhamo kupetulatulaaka dhalana dhadiku, Ingkoo ulawaniaku;
adhariakaaku manga katotapumu.
27 Tulungiaku mamudhaakana kumembali kumaʼanaia manga kasameamu,
sumaimo iaku bhekufikiria mpuu-mpuu manga pewaumu inda momentela sumai.
28 Inyawaku atangi roonamo kaporona inca,
pekatangkaaku apokana mboomo firimanimu.
29 Pekaridhoakaaku minaaka i dhala inda mobanara,
tee roonamo kalapena incamu, uadhariakaakumo o hukumumu.
30 Iaku kupili dhala mobanara;
manga tuturamu padhamo kudhikaia i aroaku.
31 Iaku padhamo kukeniaka bhari-bharia o tuturamu, e KAWASANA OPU;
bholi utaroakaaku kupotibhaaka kaea.
32 Iaku kuose manga parinta isusuakamu
roonamo Ingkoo mopekalalesana ngangarandaku.
33 E KAWASANA OPU, adhariakaaku manga katotapumu
sumaimo bhekuosea sakawana kumate.
34 Pamembaliaku kumaʼanaia hukumumu mamudhaakana kutaʼatia,
tee kukeniakea pekatangka tee mpuu-mpuuna incaku.
35 Tondaakumo mamudhaakana kudhadhi kuose manga parintamu,
roonamo giumo incia sumai ipeeluku.
36 Pamembalia o ngangarandaku to aose manga tuturamu,
mencuana kupeelo laba.
37 Pekaridhoakaaku o mataku minaaka i manga giu mosia-sia,
padhadhiaku i nuncana manga dhalamu.
38 Pekatangkea o janjimu i bhatuamu,
idhawuakamu to mia momaekako.
39 Pekaridhoakaaku o kahina imaekaku sumai
roonamo manga tuturamu amalape.
40 Satotuuna kupemeliliaka manga kasameamu;
padhadhiaku i nuncana kabanaramu.
41 E KAWASANA OPU, maasangia o kaasimu molagina aumbatiaku,
tee o kasalaamatimu apokana tee janjimu.
42 Tee mboo sumai, amembali kulawani manga mia mohinaaku
roonamo kuparacaea i Firimanimu.
43 Bholi sampeampearo ualea pendua manga firimanimu mobanara minaaka i ngangaku,
roonamo kuparacaea tee tuturamu.
44 Iaku bhekutorotorosu kukeniakea pekatangka o hukumumu
to saʼumurua.
45 Iaku bhekudhadhi i nuncana kalalesa
roonamo kupeelo manga kasameamu.
46 Iaku uka bhekupogauaka manga tuturamu i aroana manga raja,
tee iaku inda bhekumaea.
47 Iaku kumasanaa roonamo manga parintamu
imaasiakaku sumai.
48 Iaku bhekuangka limaku to kumuliangiaka manga parintamu imaasiakaku sumai,
tee bhekufikiria mpuu-mpuu manga katotapumu.
49 Udhania o firimani ipakawaakamu to bhatuamu
roonamo firimanimu sumai mopamembaliaku dhaangia tee iharapuku.
50 Siimo mohiburuaku i nuncana kanarakaaku
ande o janjimu sumai mopadhadhiaku.
51 Mia mosombo ahinaaku mpuu,
maka iaku inda kusaladhala minaaka i hukumumu.
52 Wakutuuna kuudhani manga tuturamu modhaangiana minaaka i piamo itu,
sumaimo atohiburumo incaku, e KAWASANA OPU.
53 Amasodho o ngangarandaku roonamo mia madhaki
tee mia inda moosena hukumumu.
54 Kangengena dhadhiku momampodho i alamu sii,
katotapumu kupamembalia manga lagu kapujiaku.
55 Wakutuuna amalo kuudhanimo saromu, e KAWASANA OPU,
tee kukeniakea pekatangka o hukumumu.
56 Barakatimo incia sii momembalina dhawuku
roonamo padhamo kuose manga kasameamu.
57 KAWASANA OPU o dhawuku,
iaku padhamo kupojanji to kukeniakea pekatangka o firimanimu.
58 Iaku kuemani kaasina incamu tee mpuu-mpuuna incaku,
maasiakaaku apokana tee janjimu.
59 Iaku kufikiri dhalana dhadhiku,
tee kubhotukiakea to kumbuli kuose manga tuturamu;
60 kupekadhei tee inda kupekanoe-noe
to kukeniakea pekatangka manga parintamu.
61 Mia madhaki ataakaaku katapu,
maka iaku inda kumalinguaka hukumumu.
62 Pontanga malo iaku bhekubhangu to kupujiko,
roonamo manga tuturamu mobanara.
63 Iaku kuposabhangka tee bhari-bharia mia momaekako,
tee mokenina pekatangka manga kasameamu.
64 E KAWASANA OPU, alamu sii abukeaka tee kaasimu molagina;
adhariakaaku manga katotapumu.
65 Ingkoo padhamo upewau kalape i bhatuamu,
apokana tee firimanimu, e KAWASANA OPU.
66 Dhawuakaaku hikimati tee ilimuu,
roonamo kuparacaea tee manga parintamu.
67 Wakutuuna indapo uhukumuaku, iaku kusaladhala,
maka sii-sii kukeniakea pekatangka o firimanimu.
68 Ingkoo umalape tee upewau kalape;
adhariakaaku manga katotapumu.
69 Mia mosombo afitanaaku,
maka iaku kuose manga kasameamu tee mpuu-mpuuna incaku.
70 Incana manga incia amakapa mboomo tabha sabutuna inda anamisi opeopea,
maka iaku kumaasiaka hukumumu.
71 Amalape uka to iaku ande kutopisaki
mamudhaakana kumembali kupengkaadhariaka manga katotapumu.
72 Hukumu ibhoasakamu alabhi o kalapena to iaku
minaaka i rewuna tibhana bulawa tee pera.
73 Limamumo mopamembaliaku tee mopebhanguiaku;
dhawuaku katau mamudhaakana kumembali kupengkaadhariaka manga parintamu.
74 Manga mia momaekako bheakamataaku tee akaunde-unde
roonamo kuharapu i firimanimu.
75 E KAWASANA OPU, iaku kumataua ande o tuturamu abanara,
tee moomini padhamo upanarakaaku, Ingkoo sadhaadhaa umembali utoparacaea.
76 Taroakamo kaasimu molagina mohiburuaku,
apokana tee janjimu i bhatuamu.
77 Taroakamo rahumatimu aumba i iaku mamudhaakana kudhadhi,
roonamo hukumumu satotuuna ipeeluku.
78 Taroakamo mia mosombo amaea,
roonamo manga incia afitanaaku inda tee sababuna,
maka iaku bhekufikiria mpuu-mpuu manga kasameamu.
79 Taroakamo manga mia momaekako aumbatiaku,
siitumo manga incia momatauna manga tuturamu.
80 Maasangia o ngangarandaku inda alimba minaaka i manga katotapumu
mamudhaakana iaku inda kupotibhaaka kaea.
81 Ngangarandaku apemeliliaka kasalaamati minaaka i Ingkoo,
iaku kuharapu i firimanimu.
82 Mataku amarea roonamo kupemeliliaka janjimu;
iaku kupogau, "Naepia buaka Ingkoo bheuhiburuaku?"
83 Moomini iaku mboomo saangu kadhuna angguru momalusa,
iaku inda kumalinguakea manga katotapumu.
84 Sakawana naepia buaka o bhatuamu tabeana bheaantagiko?
Naepia buaka Ingkoo bheuhukumu manga mia mopajereaku?
85 Manga mia mosombo padhamo aseli kabhalongko to karoku,
siitumo manga mia inda motaʼatina tee hukumumu.
86 Bhari-bharia parintamu atoparacaea.
Tulungiaku, roonamo manga incia apajereaku inda tee sababuna!
87 Saidhepo manga incia apekamateaku,
maka iaku inda kubholia manga kasameamu.
88 Padhadhiaku apokana tee kaasimu molagina
mamudhaakana kukeniakea mpuu-mpuu manga tutura ipakawaakamu.
89 E KAWASANA OPU, firimanimu amatangka
saʼumurua i sorogaa.
90 Ingkoo amembali utoparacaea saʼumurua zamani;
Ingkoo upekatangka alamu sabutuna asadhaadhaa adhaangia.
91 Manga tuturamu asadhaadhaa sakawana sii-sii
roonamo bhari-bharia modhaangia o bhatuamu.
92 Ande o hukumumu inda amembali giu imasanaakana incaku,
sumaimo dhaanamo kubinasa i nuncana kanarakaaku.
93 Inda sampeampearo bhekumalinguakea manga kasameamu,
roonamo alaloi bhari-bharia giu incia sumai Ingkoo upadhadhiaku.
94 Iaku sii o pewauamu; pasalaamatiaku,
roonamo iaku padhamo kupeeloa manga kasameamu.
95 Manga mia madhaki aantagiaku to apabinasaaku,
maka iaku bhekufikiria mpuu-mpuu manga tuturamu.
96 Bhari-bharia ikamataku dhaangia tee batasina, moomini o giu mosangka,
maka o parintamu amaewa mpuu.
97 Tapanamo kumaasiakea o hukumumu!
Iaku kufikiria mpuu-mpuu saeoa.
98 Manga parintamu apamembaliaku kuʼaarifu minaaka i manga musuku,
roonamo bhari-bharia giu incia sumai sadia adhaangia i karoku.
99 Katauku alabhi o kabharina minaaka imatauna manga guruku,
roonamo kufikiria mpuu-mpuu manga tuturamu.
100 Kumembali kumaʼanaia alabhi minaaka i manga mancuana,
roonamo iaku kuose manga kasameamu.
101 Kutaangia o aeku minaaka i bhari-bharia pewau madhaki,
mamudhaakana kumembali kukenia mpuu-mpuu o firimanimu.
102 Iaku inda kusaladhala minaaka i manga tuturamu,
roonamo Ingkoomo mopadhana moadhariaku.
103 Tapanamo kameko o firimanimu,
alabhi o kamekona minaaka i golana uwani!
104 Minaaka i manga kasameamu kupotibhaaka katau,
siitumo sababuna kubancia bhari-bharia dhala inda mobanara.
105 Firimanimu mboomo kanturu mosuluwina bhengkalaku,
tee mopekainawana dhalaku.
106 Iaku padhamo kuposumpa tee bhekupekatangkea pendua,
ande bhekukeniakea mpuu manga tuturamu mobanarana sumai.
107 Iaku kunarakaa mpuu,
e KAWASANA OPU, padhadhiaku pendua apokana tee firimanimu.
108 Maasangia utarimaia o pasombaana karelana incaku, siitumo manga kapujiaku, e KAWASANA OPU,
tee uadhariakaaku manga tuturamu.
109 Iaku sadia kutaaka inyawaku,
maka iaku inda kumalinguakea o hukumumu.
110 Manga mia madhaki ataa katapu to iaku,
maka iaku inda kusaladhala minaaka i manga kasameamu.
111 Manga tuturamu kupamembalia dhawuku mobakaa,
roonamo bhari-bharia sumai satotuuna mopaunde-undena incaku.
112 Iaku padhamo kubhawea o ngangarandaku to kupewauaka manga katotapumu
to saʼumurua, sakawana aahirina dhadhiku.
113 Iaku kubancia manga mia inda mototona incana,
maka kumaasiakea o hukumumu.
114 Ingkoomo tampana peulusaku tee katangkesi mojaganiaku;
iaku kuharapu i firimanimu.
115 Pekaridhomo minaaka i iaku, e manga mia mopewauna madhaki,
mamudhaakana kumembali kuose manga parintana Aulataʼalaku.
116 Pekakaaku apokana tee janjimu mamudhaakana kudhadhi,
tee bholi upekaeaaku i nuncana harapuku.
117 Tukoaku mamudhaakana kutopasalaamati,
tee sadia bhekuhoromatia manga katotapumu.
118 Ingkoo umendeu bhari-bharia mia mosaladhalana minaaka i manga katotapumu,
roonamo inda akoguna o katipuna manga incia.
119 Ingkoo uabhia bhari-bharia mia madhaki i alamu mboomo karombuna pera;
siitumo sababuna kumaasiakea manga tuturamu.
120 Badaku arengku roonamo kumeakako,
tee kumaeka tee manga tuturamu.
121 Iaku padhamo kupewau kaʼadili tee kabanara,
bholi upasaraakaaku i manga mia mopisakiaku.
122 Pojanjimo ande o bhatuamu bheamalape;
bholi utaroakaaku apisakiaku manga mia mosombo.
123 Mataku amarea roonamo kuantaantagi kasalaamati minaaka i Ingkoo,
tee utolosia o janjimu mobanara sumai.
124 Pewaumo to iaku apokana tee kaasimu molagina,
tee uadhariakaaku manga katotapumu.
125 Iaku o bhatuamu; dhawuaku maʼana,
mamudhaakana kumataua manga tuturamu.
126 Akawamo wakutuuna to KAWASANA OPU abhangu tee ahukumu manga incia,
roonamo manga incia inda ataʼati hukumumu.
127 Siitumo sababuna, kumaasiaka manga parintamu
alabhi minaaka i bulawa, alabhi minaaka i bulawa asilii.
128 Siitumo sababuna, kupekakate dhalaku to kuose bhari-bharia kasameamu;
tee kubancia bhari-bharia dhala inda mobanara.
129 Manga tuturamu inda amentela;
sababuna sumai kuosea.
130 Wakutuuna firimanimu sumai atopatinda, amembali adhawuaka kainawa
tee adhawuaka maʼana to mia inda momatauna opeopea.
131 Iaku kubungkale ngangaku tee kukahaahaa,
roonamo kupemeliliaka manga parintamu.
132 Tontoakumo tee umaasiakaakumo,
mboomo kananea ipewaumu to mia momaasiakana saromu.
133 Pekatangkea o bhengkalaku tee firimanimu,
tee bholi utaroakaaku akuasaiaku kadhaki.
134 Tolosiakumo minaaka i manga mia mopisakiaku
mamudhaakana kumembali kukeniakea mpuu-mpuu manga kasameamu.
135 Taroakamo roumu akocahea i bhawona karoku,
tee uadhariakaaku manga katotapumu.
136 Loluku asiwulu mboomo umala,
roonamo mia inda akeniakea mpuu-mpuu o hukumumu.
137 E KAWASANA OPU, Ingkoo uʼadili
tee manga tuturamu uka abanara.
138 Manga tuturamu padhamo upatotapuakea i nuncana kabanara
tee alaenga atoparacaea.
139 Amaraku ahanda mpuu i nuncana karoku
roonamo manga musuku amalinguaka firimanimu.
140 Janjimu atouji mpuu;
rampaakanamo sumai kumaasiakea.
141 Iaku sii kumaidhiidhi tee kumembali mia mohina,
maka iaku inda kumalinguakea manga kasameamu.
142 Kabanaramu atotuu saʼumurua,
tee o hukumumu atoparacaea.
143 Kaseke tee kanarakaa akangkanaiaku,
maka manga parintamu apasanaa ngangarandaku.
144 Manga tuturamu abanara saʼumurua;
dhawuaku katau mamudhaakana kudhadhi.
145 Iaku kugora tee mpuu-mpuuna incaku; lawaniakumo, e KAWASANA OPU.
Iaku bhekuosea manga katotapumu.
146 Iaku kugora i Ingkoo; pasalaamatiaku,
mamudhaakana bhekukenia mpuu-mpuu manga tuturamu.
147 Indapo raneeooge, kubhangumo tee kugora kuemani tulungi;
iaku kuharapu i firimanimu.
148 Samaloa inda kukole
mamudhaakana amembali kufikiria mpuu-mpuu o firimanimu.
149 Maasangia urangoa o doʼaku apokana tee kaasimu molagina.
E KAWASANA OPU, padhadhiaku apokana tee kaʼadilimu.
150 Manga mia mopajereaku tee haejati madhaki amakasumo;
manga incia amaridho minaaka i hukumumu.
151 Maka Ingkoo umakasu, e KAWASANA OPU,
tee bhari-bharia parintamu abanara.
152 Minaaka i piamo itu kumataua minaaka i manga tuturamu
ande Ingkoo padhamo upatotapuakea to saʼumurua.
153 Kamatamea o kanarakaaku tee upasalaamatiakumo,
roonamo inda kumalinguakea o hukumumu.
154 Ewaakea o parakaraku tee upabebasiaku,
padhadhiaku apokana mboomo janjimu.
155 Kasalaamatimu sumai amaridho minaaka i manga mia madhaki
roonamo manga incia inda apeelo katotapumu.
156 Tapanamo kaoge o rahumatimu, e KAWASANA OPU!
Padhadhiaku apokana mboomo manga tuturamu.
157 Abhari o mia mopajereaku tee momusuiaku,
maka inda kusaladhala minaaka i manga tuturamu.
158 Iaku kumarikaia manga pande hiaanati sumai,
roonamo manga incia inda aose firimanimu.
159 Kamatea tapanamo kaasiku tee manga kasameamu, e KAWASANA OPU!
Jagania o inyawaku apokana tee kaasimu molagina.
160 Bhari-bharia ipogauakamu atotuu,
tee bhari-bharia tuturamu mobanara sumai abakaa saʼumurua.
161 Manga kaogesa apajereaku inda tee sababuna,
maka tangkanamo firimanimu imaekaku.
162 Janjimu apewauaku kukaunde-unde,
mboomo mia mopotibhaakana harataa mobhari minaaka i potimbea.
163 Bhari-bharia kagau-gau kubancia,
maka o hukumumu kumaasiakea.
164 Pitu mpearo saeo kupujiko,
roonamo tuturamu moʼadili.
165 Mia momaasiakana hukumumu aʼamani tee amasanaa o dhadhina,
inda dhaangia giu momembalina imandawuakana manga incia.
166 Iaku kuantagi kasalaamati minaaka i Ingkoo, e KAWASANA OPU,
tee manga parintamu kupewaua.
167 Iaku kutaʼatia manga tuturamu,
tee kumaasiakea tee mpuu-mpuuna incaku.
168 Iaku kutaʼati manga kasameamu tee tuturamu,
roonamo ukamatea sagala giu ipewauku.
169 Maasangia o goraku akawa i Ingkoo, e KAWASANA OPU;
dhawuaku maʼana mopokanana tee janjimu.
170 Taroakamo iemaniku akawa i Ingkoo;
pasalaamatiaku apokana tee janjimu.
171 Taroakamo bhiwiku sadia apujiko,
roonamo padhamo uadhariakaaku manga katotapumu.
172 Taroakamo o dhelaku alaguaka janjimu,
roonamo bhari-bharia parintamu abanara.
173 Taroakamo limamu sadia atulungiaku,
roonamo iaku padhamo kupili manga kasameamu.
174 Iaku kupemeliliaka kasalaamati minaaka i Ingkoo, e KAWASANA OPU,
tee o hukumumu apaunde-undeaku.
175 Taroakamo kudhadhi, mamudhaakana kupujiko,
tee maasangia manga tuturamu atulungiaku.
176 Iaku kusaladhala mboomo dumba momambuu;
sumaimo uumbamo tee upokawaaka bhatuamu,
roonamo inda kumalinguakea manga parintamu.
* 119: Zaburu 119 akoantoaka manga kapujia to Hukumuna Aulataʼala idhawuakana to miana Israel alaloi Nabii Musa. Zaburu 119 apake modele akrostik (apokana tee Zaburu 9-10, 25, 34, 37, 111, 112). Polanciringana pogau akrostik asusuaka modelena kabhanti mopakena horofu Ibrani atosau-sau malape i auwalina saasaangu aeati. Jadi, walu aeati i nuncana weta bhaa-bhaana i nuncana Zaburu 119 apepuungia tee horofu Ibrani, alef; walu aeati i nuncana weta iruaanguna apepuungia tee horofu iruaanguna oni Ibrani, bet; walu aeati i nuncana weta italuanguna apepuungia tee horofu italuanguna oni Ibrani, gimel; tee mosagaanana uka. † 119: Zaburu 119 apogauakea ande manga hukumu ipakawaakana i Musa, siitumo o Taurati, giu incia sumai aminaaka i Aulataʼala, mencuana minaaka i maanusia. Kawasana Opu mokarajaaia tee mopatotapua.