101
Tolauna Onina Raja
101:1-8
1 Zaburuna Daud.
Iaku bhekulaguaka lagu to kaasina molagina tee kaʼadili,
to Ingkoo, e KAWASANA OPU, iaku bhekulaguaka lagu kapujia.
2 Iaku bhekupengkaadhariaka carana mamudhaakana kudhadhi inda tee kasalahaku.
Naepia bhekupotibhaaka dhala sumai?
Iaku bhekudhadhi tee kakatena totona incaku i nuncana bhanuaku.
3 Iaku inda bhekudhikaia i aroaku
giu inda mokoampadhea.
Iaku kubancia o pewau motagalina Aulataʼala;
giu incia sumai amaridho tee iaku.
4 Iaku bhekupekaridho karoku tee fikiri inda mototo,
tee kumendeu kumatau tee saangu giu uka momadhaki.
5 Incemapo uka mofitanaana sarimbanuana i talikuna
bhekupabinasea.
Iaku inda bhekusabara
to mia mosombo tee momalangana incana.
6 Iaku kumaasiaka manga mia motaʼatina tee Aulataʼala,
mamudhaakana manga incia amembali amboore tee iaku.
Mia modhadhina i dhala inda mosala,
inciamo bhemolaianiaku.
7 Pande gau-gau
inda bheamboore i bhanuaku;
mia mobhoasakana kagau-gau
inda bheasadhaadhaa i aroaku.
8 Saesaeo bhekupabinasea
bhari-bharia mia madhaki i lipu sii,
mamudhaakana kupomofu bhari-bharia mia mopewauna kadhaki
minaaka i kotana KAWASANA OPU.