112
Kasanaana Mia Malape
112:1-10
1 Pujimea o KAWASANA OPU!
Amasanaamo mia momaekana i KAWASANA OPU,
mopeeluna mpuu manga parintana.
2 Manga opu-opuana bheakokuasa i alamu,
tee siwulu momakatena incana bheatobarakati.
3 Harataa tee karangkaea dhaangia i nuncana bhanuana,
tee kabanarana manga incia sadhaadhaa to saʼumurua.
4 Moomini i nuncana kalalanda, dhaangia tee kainawa to mia mosaalihi;
siitumo to mia momalape, momaasi, tee mobanara.
5 Akodhawuamo o mia mobukeakana kaasi tee momenturuna mopekapadhaakana doina,
tee aʼadili i nuncana bhari-bharia karajaana.
6 Roonamo iimanina mia mobanara inda bheakohudha saʼumurua,
tee bheatoudhani saʼumurua.
7 Manga incia inda amaeka tee lele madhaki;
incana amatangka roonamo aparacaea i KAWASANA OPU.
8 Incana amatangka tee manga incia inda amaeka;
sabutuna manga incia bheakamata manga musuna amatalo.
9 +Tee relana totona incana, manga incia sadia asadakaa i mia misikini.
Kabanarana sadhaadhaa to saʼumurua;
manga incia akokuasa tee atohoromati.
10 Manga mia madhaki akamata giu incia sumai asabhaakea randana;
manga incia uka apakiri-kiri ngincina, kasiimpo amofu.
Opea ihaejatiakana mia madhaki inda bheamembali.
+ 112:9 2Kor. 9:9.