9
Kawasana Opu Peulusana Mia Mosaalihi
9:1--10:18
1 To kapalana molaguna. Mboomo lagu: Matena Samia Ana. Zaburuna Daud.
2 Iaku bhekusukuru i KAWASANA OPU, tee mpuu-mpuuna incaku;
iaku bhekupetulatulaaka bhari-bharia ipewaumu inda momentela.
3 Iaku bhekukaunde-unde tee kumasanaa roonamo Ingkoo;
iaku bhekulaguaka manga kapujia roonamo saromu, e KAWASANA OPU Momalanga.
4 Wakutuuna manga musuku asowo,
manga incia atosunu tee abinasa i aroamu.
5 Ingkoo uewaaka parakaraku tee hakuku.
Ingkoo uhaakimu tee kabanara i bhawona kauncuramakamu.
6 Ingkoo padhamo uhaakimu manga lipu
tee upabinasa manga mia madhaki,
Ingkoo padhamo uhapusua sarona manga incia
to saʼumurua.
7 Manga musu amapupumo atopabinasa,
manga incia amofu saʼumurua.
Kota-kotana manga incia padhamo upahancurua mboomo ngawu atontalesaka,
kaudhania to manga incia uka ailamo.
8 Maka, KAWASANA OPU akokuasa saʼumurua.
Incia padhamo apatotapuaka kauncuramakana to aʼadili maanusia.
9 Inciamo bhemohaakimuna dunia sii tee kabanara,
Incia ahaakimu manga lipu tee kaʼadili.
10 Sumaimo KAWASANA OPU amembali tampana peulusa to mia motopisaki,
tampana peulusa i wakutuuna kanarakaa.
11 Manga mia momatauna saromu
adhika kaparacaeana i Ingkoo,
roonamo Ingkoo inda ubholi
mia mopeelona Ingkoo, e KAWASANA OPU.
12 Lagumo tee pujimo KAWASANA OPU moparintana i Sion!
Pakoleleakamea manga pewauna i tanga-tangana manga lipu!
13 Sababuna Incia audhani manga mia monarakaa
tee inda amalinguaka gorana mia motopisaki;
manga pande pekamatena mia bheabalasia tee ahukumua.
14 E KAWASANA OPU, maasiakaaku;
kamatea o kanarakaa ipewauna manga mia mobanciaku,
e Aulataʼala pasalaamatiaku minaaka i mate,
15 mamudhaakana amembali kupujiko i bhambana kotana Puteri Sion,* siitumo i raʼeatina Yerusalem,
roonamo upasalaamatiaku.
16 Manga lipu amandawu i nuncana bhalo mopadhana ikarajaana manga incia,
Manga incia apesua i nuncana jari ipasana tee ibuniakana karona.
17 KAWASANA OPU apapematauaka karona,
tee aʼadili ahaakimu maanusia.
Mia madhaki akana i katapu ikarajaana karona.
Sela
18 Manga mia madhaki bheambuli i duniana mia mate,
siitumo bhari-bharia lipu momalinguakana Aulataʼala.
19 Maka o mia misikini inda sadia bheatomalinguaka,
tee inda saʼumurua bheaila opea iharapuna o mia monarakaa.
20 E KAWASANA OPU, bhangumo. Bholi utaroakea o maanusia akana!
Taroakamo manga lipu sumai uʼadilia i aroamu.
21 Pekaekaia manga incia, e KAWASANA OPU!
Mamudhaakana manga lipu sumai amataua ande manga incia tangkanamo maanusia.
Sela
* 9:15 Puteri Sion: Sarona to kota Yerusalem, roonamo atobhangu i Gunu Sion.