36
Kadhakina Mia Mokodosa tee Kaasina Aulataʼala
36:1-13
1 To kapalana molaguna. Zaburuna Daud, o bhatuana KAWASANA OPU.
2 Dosa apamembali mia madhaki arango pogau inda momalape i nuncana ngangarandana.
Mia incia sumai apogau i nuncana ngangarandana,
"Iaku inda kufaraluu kumaeka tee Aulataʼala."
3 +Roonamo incia awuju karona,
tee afikiria ande o mia mosagaanana inda amataua o kasalahana, tee inda dhaangia mobancia.
4 Pogau ibhoasakana satotuuna o kadhaki tee kagau-gau,
incia inda aʼaarifu tee inda apewau kalape.
5 Incia ahaejatiaka kadhaki i bhawona kolemana,
sadiamo apewau inda momalapena,
tee inda amendeu apewau kadhaki.
6 E KAWASANA OPU, kaasimu molagina akawa i laiana,
tee kaparacaeamu akawa i taʼina ngalu.
7 Kabanaramu mboomo gunu momakaa,
manga kambotumu mboomo andalaogena,
E KAWASANA OPU, Ingkoomo modhambaakana maanusia tee binata.
8 Tapanamo kalape o kaasimu molagina, e KAWASANA OPU!
Bhari-bharia maanusia ujagania i nuncana peulusana panimu.
9 Manga incia amambosu akande i Bhanuamu,
tee atarima manga giu momalape mboomo o umala mosiwulu.
10 Ingkoomo asalana dhadhina bhari-bharia mahaluku,
tee kainawamu mosuluwina dhadhimami.
11 Palausakea o kaasimu molagina i mia momatauko,
tee kabanaramu i mia momakatena incana.
12 Bholi utaroakaaku ahumbuniaku mia mosombo,
atawa apadhencuaku mia madhaki.
13 Kamatea, mia mopewauna kadhaki akotibumo,
manga incia apolangkuri tee inda amembali abhangu pendua.
+ 36:3 Rom. 3:18.