130
Doʼa i nuncana Kanarakaa
130:1-8
1 Laguna ziara.
Minaaka i mbolongana kanarakaa iaku kugoraakako, e KAWASANA OPU!
2 E Kawasana Opu, maasangia urangoa o suaraku!
Taroakamo uperangoia opea iemaniku.
3 E KAWASANA OPU, ande Ingkoo utorotorosu uudhani dosamami,
incema bhemomembalina abebasi minaaka i kahukumumu, e Aulataʼala?
4 Maka Ingkoo sadia usiapu to upekaʼamponi,
mamudhaakana o mia amembali ahoromatiko.
5 Iaku kuantagi katulungina KAWASANA OPU,
tee o janjina kuharapua.
6 Ngangarandaku aharapuaka Kawasana Opu
alabhi minaaka i pande jagana kota mopemeliliakana akawa o wakutuuna matanaeo akotila.
7 E Israel harapumo i KAWASANA OPU!
Roonamo KAWASANA OPU dhaangia tee kaasina molagina,
tee Incia sadia bheamangapasalaamati.
8 +Incia bhemopabebasina Israel
minaaka i bhari-bharia kasalahana.
+ 130:8 Mat. 1:21; Tit. 2:14.