92
Kawasana Opu o Haakimu Moʼadili
92:1-16
1 Zaburuna saangu lagu to eona Saputuu.*
2 Tapanamo kalape tasukuru i KAWASANA OPU
tee talaguaka manga lagu kapujia to saromu, e KAWASANA OPU Momalanga;
3 to tapakoleleaka kaasimu molagina i wakutuu saeona
tee tuaapa Ingkoo ukeniaka pojanjiamu inda momabhotu i wakutuu malo,
4 poose tatiki gitari sapulu taliana,
tee taoseakea gambusu tee kecapi.
5 Roonamo Ingkoo, e KAWASANA OPU, upaunde-undeaku tee opea mopadhana ipewaumu;
iaku kusambo-sambo tee opea mopadhana ikarajaamu.
6 Amaoge mpuu bhari-bharia ipewaumu, e KAWASANA OPU,
amandala mpuu o fikirimu tee amarasai to tamaʼanaia!
7 Mia mokabhongo-bhongo inda bheamembali amataua,
mia mokurana fikirina inda bheamaʼanaia o giu incia sumai:
8 Moomini manga mia madhaki atuwu mboomo rumpu,
tee o mia madhaki ahandamo abhari,
maka manga incia sadhaadhaa bheatopabinasa saʼumurua.
9 Maka Ingkoo i tampa momalanga saʼumurua e KAWASANA OPU.
10 Roonamo manga musumu, e KAWASANA OPU,
roonamo manga musumu bheabinasa;
tee bhari-bharia mia madhaki bheupapogaa-gaaia.
11 Maka upamembaliaku kumakaa mboomo karambau,
tee ulaliakaaku mina bhaau to ubarakatiaku.
12 Mataku akamatamo kandawuna manga musuku,
tee o talingaku arangomo katalona manga mia madhaki mobhaliaku.
13 Mia mobanara bheatuwu tee akobhake torosu mboomo puuna horomaa,
tee incia bheamaoge mboomo puuna aras i Libanon.
14 Manga incia mboomo puuna kau ipombula i aroana Bhanuana KAWASANA OPU,
tee ajulu o kaogena i aroana Bhanuana Aulataʼalata.
15 Moomini akoʼumurumo dhaangiapo uka akobhake,
tee asadhaadhaa asuburu tee amaijo o tawana,
16 manga miana mobanara sumai apakoleleaka ande o KAWASANA OPU sumai abanara.
Incia o gunu bhatuku, tee sadia apewau moʼadili.
* 92:1 Saputuu: Eo pitu eona (Saputuu) ipepaliakana manga miana Israel minaaka i parintana Aulataʼala to eo to poniuntoa tee ibaadati.