39
Doʼana Emaniana Tulungi
39:1-14
1 To kapalana molaguna. To Yedutun. Zaburuna Daud.
2 Iaku kupogau,
"Bhekupengkaanaka kujagani karoku
mamudhaakana inda kukodosa tee dhelaku.
Iaku bhekukoputi muncuku
kangengena dhaangia tee mia madhaki i aroaku."
3 Iaku inda kupogau sampeampearo;
pogau momalape uka inda kubhoasakea,
maka o kanarakaaku ahanda amatamo,
4 ngangarandaku alilaho.
Ahanda kufikiria, ahanda amasodho ngangarandaku;
kasiimpo kupogau,
5 "E KAWASANA OPU, paumbaakaaku naepia akawa o ajalaku
tee dhaangia pia eopo uka o dhadhiku
mamudhaakana kumataua ande o umuruku amampodho!
6 Kamatea, tapanamo kampodho o umuru itantuakamu to iaku.
Dhadhiku mboomo inda tee maʼanana i matamu.
Bhari-bharia maanusia modhaangiana i dunia
bheamofu sakijamata mboomo poinunca.
Sela
7 Dhadhina maanusia mboomo ngkamia-mia!
Ncia-nciamo maanusia moomini apepadhai tanaga,
incia arombusaka o harataa wakutuuna dhaangiapo adhadhi, maka samatena, inda amataua incema bhemoniʼimatia."
8 "Sii-sii opea bheiantagiku, e Kawasana Opu?
Ingkoomo iharapuku.
9 Rambasakaaku minaaka i bhari-bharia dosaku,
tee bholi utaroakaaku aele-eleaku mia mokabhongo-bhongo.
10 Iaku inda kukosuara tee inda kubungkale ngangaku,
roonamo Ingkoomo mohukumuaku.
11 Pekaridhoa o limamu to ubhebheaku,
sababuna saidhepo kumate roonamo kahukumumu.
12 Ingkoo uadhari maanusia tee kahukumu roonamo kasalahana,
Ingkoo mboomo ane upahancuru opea imaasiakamami.
Bhari-bharia maanusia tangkanamo mboomo poinunca!"
Sela
13 "E KAWASANA OPU, perangoia o doʼaku,
tee utilikiaku wakutuuna kugora kuemani tulungi.
Bholi inda umaheruakea ande kutangi,
roonamo iaku sii mboomo samia dhaga moumbana i Ingkoo,
mboomo bhari-bharia manga opu-opuaku.
14 Bholi ukamataaku tee pamurumu
mamudhaakana amembali kupemboi pendua
wakutuuna indapo kumate."