55
Doʼa Emani Peulusa minaaka i Kahandana Musu
55:1-24
1 To kapalana molaguna.
Tee kagasiana kecapi. Lagu kaadharina Daud.
2 E Aulataʼala, perangoia o doʼaku,
tee bholi inda ufaduliakea giu iemaniku.
3 Kamataaku tee tulungiaku!
Kulilaho tee kupekidhei
4 roonamo kahandana musu
tee roonamo kapisakina mia madhaki.
Manga incia apanarakaaku,
manga incia aʼamaraikiaku tee abanciaku.
5 Ngangarandaku abagoea,
kamingkirina mate aoseaku.
6 Iaku kurengku tee kumaeka mpuu,
kamingkiri akuasaiaku.
7 Iaku kupogau, "Ande kukopani mboomo manu-manu jarajara!
Iaku bhekupolaka tee kupeelo tampa momalino.
8 Umbe, iaku bhekulingka maridho mpuu,
tee kumboore i tana matuu.
Sela
9 Iaku bhekupekadhei kupeelo tampa peulusaku
minaaka i ngalu makaa tee garura."
10 E Kawasana Opu, upabingumea manga musuku tee upapogeso-gesomea pogauna,
roonamo kukamata mia apewau kasega tee apogera i nuncana kota.
11 Malo eona manga incia apekatii-tii i bhawona rindina bente motiingina kota,
tee i nuncana kota apewau kadhaki tee apanarakaa mia.
12 Manga incia apabinasa mia i tanga-tangana kota,
i dhaoa manga incia sadhaadhaa apekapisaki tee apekatipu.
13 Ande o musuku abanciaku,
amembali kukapoia,
ande o bhaliku ahinaaku
amembali kupekaridho.
14 Maka ingkoo mboomo samia witinaiku!
Sabhangkaku! Sampomatauku malape!
15 I piamo itu ingkita taposabhangka malape,
tee tapobhawa-bhawa talingka i bhanuana Aulataʼala i tanga-tangana mia bhari!
16 Taroakamo manga musuku amate inda atomatau,
tee asapo akadhadhi-dhadhi i duniana mia mate,
roonamo kadhaki dhaangia i mbooresana tee i tanga-tangana manga incia.
17 Maka iaku bhekugora i Aulataʼala,
tee KAWASANA OPU bheapasalaamatiaku.
18 Wakutuuna konowia, saeona, tee pontanga eo,
kupeenci tee kupekidhei,
tee Incia uka bhearango suaraku.
19 Incia bheatolosiaku
minaaka i musu mobhaliaku,
roonamo abhari mia moewangiaku.
20 Aulataʼala, mokokauncuramakana pepuu i zamani i piamo itu,
bhearangoa doʼaku tee apekatalo manga incia,
roonamo manga incia amendeu atoba
tee inda amaeka i Aulataʼala.
Sela
21 Mia mopadhana kuabhia witinaiku incia sumai apacilaka sabhangkana,
tee incia inda akeniakea janjina.
22 Bhoasakana amaʼalusu mpuu to aala-ala inca,
maka neatina to apacilaka mia.
Pogauna amararo alabhi minaaka i mina,
maka satotuuna bhari-bharia sumai mboomo ewanga momatadha.
23 Pasarakaakamea o bhawamu i KAWASANA OPU,
sumaimo Incia bheadhambaakako,
tee inda bheataroaka mia mobanara abagoea saʼumurua.
24 Maka Ingkoo, e Aulataʼala, bheupapesua manga incia
i nuncana kabhalongko momandalana mpuu.
Manga pande pekamate tee pande pekagau
inda bheakawa samuntanga umuruna.
Maka, iaku kuparacaea i Ingkoo.