91
I nuncana Kajaganina Kawasana Opu
91:1-16
1 Mia modhadhina i nuncana kajaganina Aulataʼala Momalanga,
bheamboore i nuncana peulusana Kawasana Opu Mokokuasa,
2 bheapogau i KAWASANA OPU,
"Ingkoomo o tampana peulusaku tee o bentena potaangiaku; Aulataʼalaku, iparacaeaku."
3 Incia bhemorambasakako minaaka i katapu,
tee minaaka i panyaki imateaka.
4 Incia bheasalibumbungiakako tee panina,
tee ingkoo bheuʼamani i nuncana peulusana.
Incia atoparacaea tee bheamembali katangkesi tee o bentemu.
5 Ingkoo inda bheumaeka tee balaa moumbana i wakutuu malo,
atawa o kahumbuni inda inamu-namu moumbana i wakutuu eo.
6 Ingkoo inda bheumaeaka tee panyaki imateaka moumbana i nuncana kalalanda,
atawa tee kalelei ibinasaaka moumbana i wakutuu pontanga eo.
7 Moomini sarewu mia amate i saripimu,
tee sapulu rewu mia amate i weta i kaanamu,
maka ingkoo inda bheucilaka.
8 Ingkoo tangkanamo bheutontoa tee matamu karomu,
tee ukamatea tuaapa Aulataʼala bheahukumu mia madhaki.
9 Roonamo KAWASANA OPU upamembalia tampana peulusamu,
tee Aulataʼala Momalanga upamembalia mbooresamu,
10 siitumo ingkoo inda bheucilaka,
tee balaa bheamaridho minaaka i bhanuamu.
11 +Roonamo Incia bheatumpu manga malaaʼekatina to apobhawa tee ingkoo,
mamudhaakana ajaganiko iapaipo uka o lingkaamu.
12 Manga malaaʼekati sumai bheaangkako tee rua mbalia limana
mamudhaakana o aemu inda atosunu i bhatu.
13 +Singa tee ulo bheulempagia,
singa mangura tee ulo mokobisa bheulanda-landakia.
14 Firimanina Kawasana Opu, "Roonamo manga mia momaasiakaaku, bhekupasalaamatia;
tee Iaku bhekujagani manga mia momatauna saroku.
15 Wakutuuna manga incia agoraakaaku, siitumo Iaku bhekulawania;
Iaku bhekupobhawa tee manga incia i nuncana kaseke,
tee bhekupasalaamatia tee kumuliangia.
16 Tee umuru marambe bhekupatumpua incana,
tee bhekususuakea ande Iaku bhemopasalaamatia."
+ 91:11 Mat. 4:6; Luk. 4:10-11. + 91:13 Luk. 10:19.