85
Doʼana Miana Israel i Aulataʼala Mamudhaakana Atopasalaamati
85:1-14
1 To kapalana molaguna. Zaburuna miana Korah.
2 E KAWASANA OPU, Ingkoo padhamo upewau malape to lipumu minaaka i piamo itu,
Ingkoo padhamo upekalapea pendua o kadhaangiana miana Israel.
3 Ingkoo padhamo uʼamponia o dosana uumatimu,
tee ututubhia bhari-bharia dosana manga incia.
Sela
4 Bhari-bharia iʼamaraakamu padhamo upauntoa,
tee upanaindamea o pamurumu mokarore-rorena sumai.
5 Sii-sii pambulimea pendua o kadhaangiamami mboomo i piamo itu, e Aulataʼala, manga mopasalaamatina,
tee upekaridhomea o pamurumu to ingkami.
6 Buaka saʼumurua Ingkoo bheupamuru tee ingkami?
Buaka saʼumurua bheutorotorosu uʼamara tee ingkami tee siwulumami?
7 Buaka Ingkoo umendeu manga padhadhi pendua
mamudhaakana o uumatimu akaunde-unde rampaakanamo Ingkoo?
8 E KAWASANA OPU, susuakamea o kaasimu molagina to ingkami,
tee mangadhawuakamo kasalaamatimu.
9 Iaku gauku kuperangoi opea bheifirimaniakana KAWASANA OPU, siitumo o Aulataʼala,
roonamo Incia bheafirimaniaka kasanaa
to uumatina tee manga mia mosaalihi.
Maka manga incia bholi apendua akabhongo-bhongo.
10 Satotuuna o kasalaamati minaaka i Kawasana Opu amakasu tee manga mia momaekana tee Incia
mamudhaakana o kamuliangina amembali amboore i liputa.
11 Kaasi molagina tee pojanjia inda momabhotu bheapokawa,
kabanara tee kasanaa bheaposakulaka.
12 Kataʼatina maanusia i Kawasana Opu bheatuwu minaaka i tana,
tee o kabanara bheapotonto minaaka i sorogaa.
13 KAWASANA OPU uka bhearahumatiaka kalapena,
tee o liputa bheakohasiliaka timpua motaralabhi-labhi.
14 Kabanara bheaporikanaaka dhalana Aulataʼala,
tee apasiapuakea dhala to Incia.